title: Nowa Huta

text: Nowa Hutan rakentaminen aloitettiin vuonna 1949. Alun pitäen se suunniteltiin itsenäiseksi kaupungiksi, jonka piti olla vastakohtana "taantumukselliselle" ja "pikkuporvarilliselle" Krakovalle. Uusi kaupunki asutettiin lähinnä tehdastyöläisillä, sillä heidän ajateltiin kannattavan uutta maailmansodan jälkeistä kommunistihallintoa. Vuonna 1951 se kuitenkin yhdistettiin Krakovaan ja seuraavana vuonna sinne alkoi liikennöidä raitiovaunu.


title: Nowa Huta

text:
Vuonna 1954 vietettiin valtavan "Leninin terästehtaan" avajaisia. Se oli pitkään Puolan suurin tehdas. Sen kannattavuutta ei
oltu ajateltu lainkaan: sen tarvitsema hiili tuotiin Sleesiasta ja malmi Neuvostoliitosta. Valmista terästä syntyi niin paljon, että kaikkea ei saatu kulutetuksi koko Puolassa. Näihin aikoihin sinne rakennettiin paljon mahtipontista stalinistista monumentaalista arkkitehtuuria edustavia rakennuksia. Koska Nowa Huta oli "sosialistinen", sinne ei edes suunniteltu kirkkoa. Nykyään sen stalinistista arkkitehtuuria pidetään Puolassa arvokkaana kansallisena muistomerkkinä.


title: Nowa Huta

text:
Vuoden 1956 jälkeen arkkitehdeilla oli oikeus suunnitella vapaammin. Puolalaisia arkkitehteja vieraili Tukholmassa opiskelemassa uusia yhdyskuntasuunnittelun virtauksia ja alueelle rakennettiin ns. ruotsalaistaloja. Vaikutteita otettiin myös Le
Corbusierilta. 1980-luvulla rakennettiin postmodernistisella tyylillä.


title: Nowa Huta

text: 1970-luvulla Nowa Hutaan sijoitettiin Puolan suurin tupakkatehdas ja sinne perustettiin myös sementtitehdas. Terästä ilmoitettiin tuotettavan 7 miljoonaa tonnia vuodessa.


title: Nowa Huta

text:
Nowa Hutan tehtaiden kannattamattomuudesta alettiin puhua 1980-luvulla. Lisäksi keskusteltiin tehtaiden aiheuttamista ympäristövaurioista. Riippumaton ammattiliitto "Solidaarisuus" järjesti mielenosoituksia, joissa vaadittiin parempia työolosuhteita ja kirkon rakentamista kaupunginosaan. Mielenosoituksissa oli mukana paljon Nowa Hutan tehtaiden työläisiä.
Kirkonrakentamiselle oli ilmaissut tukensa jo 1970-luvun lopussa kardinaali Karol Jósef Wojtyła, myöhemmin paremmin tunnettu paavina nimellä Johannes Paavali II.


title: Nowa Huta

text: Nowa Huta, joka ennen oli hallinnon lempilapsi ja propagandaväline on nykyään lähinnä "normaali" kaupunginosa. Ennen Leninille ja Kuuban vallankumouksellisille nimetyt kadut kantavat nykyään toisinajattelijoiden ja antikommunistien nimiä. Keskusaukiota koristanut Leninin patsas on kadonnut ja aukio on nimetty Ronald Reaganin mukaan. Tätä nimenmuutosta eivät kaikki ole kuitenkaan hyväksyneet.


title: Nowa Huta

text: 1950-luvulla Puolassa esitettiin paljon "Laulua Nowa Hutasta". Elokuvataiteessa herätti 1970-luvulla huomiota ohjaaja Andrzej Wajdan elokuva "Marmorimies" kertoo muurarista joka rakentaa ateistista mallikaupunkia. Elokuvaa on paljolti kuvattu Nowa Hutassa.


title: Nowa Huta

text: Kulttuurilaitoksia:


title: Lapin läänin vaakuna

text: Lapin läänin vaakuna muodostui siten, että halkoisen kilven heraldisesti oikeanpuoleisessa kentässä oli Pohjanmaan historiallisen maakunnan vaakuna ja vasemmanpuoleisessa kentässä Lapin historiallisen maakunnan vaakuna. Kilven päällä oli herttuakunnan kruunu.


title: Lapin läänin vaakuna

text: Historiallisista syistä eli Lapin ja Pohjanmaan vaakunoista johtaen vanhan Lapin läänin vaakunakilven päällä oli kreivikunnan kruunu, mutta vuonna 1997 tapahtuneessa lääniuudistuksessa läänien vaakunoiden kruunut päätettiin yhdenmukaistaa ja kaikkiin – Ahvenanmaan läänin vaakunaa lukuun ottamatta – määrättiin herttuakunnan kruunu. Samalla Lapin läänin vaakunaa muutettiin siten, että kilven kenttien paikat vaihdettiin toisin päin, villimiehen väri määriteltiin hopeaksi aiemman luonnonvärin sijaan ja Pohjanmaan kärppien lukumäärä puolitettiin kuudesta kolmeen.


title: Henki elää!

text: Henki elää! on Ne Luupojat Surf -yhtyeen livelevy ja toistaiseksi ainoa albumi. Se sisältää 28. huhtikuuta 2001 taltioidun Tavastian keikan. Levy julkaistiin samana vuonna.


title: Aseenkantaja (hahmo)

text: Aseenkantaja (tunnetaan myös nimellä Asemies, ) on Donald F. Glutin luoma kuvitteellinen hahmo "Masters of the Universe" -lelusarjassa ja myöhemmin myös televisiossa esitetyissä sarjoissa ja elokuvissa.


title: Aseenkantaja (hahmo)

text: Oikealta nimeltään Duncan on Teelan adoptioisä. Hän kasvatti Teelan, jonka äiti on Velhotar, mutta lupasi, ettei koskaan paljasta totuutta Teelalle. Duncan asustaa palatsissa, jossa hän toimii kaiken korjaajana ja keksijänä. Hän pitää kaikki palatsin mekaaniset laitteet kunnossa ja on harvoja henkilöitä, jotka tietävät Prinssi Adamin olevan He-Man.


title: Aseenkantaja (hahmo)

text: Filmationin tekemässä 1980-luvun animaatiosarjassa Asemies on keksijä, sotilas ja Teelan ottoisä sekä prinssi Adamin oppi-isä. Velhotar pyysi häntä adoptoimaan Teelan, koska tunsi ettei voisi kasvattaa tytärtään ja samalla suojella harmaakallolinnaa. Asemiehellä on eräänlainen haarniska, joka poikkeaa hieman normaalista kuninkaan vartijoiden asusteesta. Myös alun perin hahmolla ei pitänyt olla viiksiä, mutta Filmation päätti lisätä ne piirrettyynsä, jotta Asemies näyttäisi vanhemmalta, viisaammalta ja isälliseltä. Sarjan aikana hän on ainut kolmesta henkilöstä, jotka tietävät He-Manin salaisen henkilöllisyyden. Lisäksi hän joutuu usein kuninkaallisten narrin Orkon kiusaamaksi, tosin tahattomasti, sillä Orkon taikatemput menevät usein pieleen. Hahmon äänenä toimi Alan Oppenheimer.


title: Aseenkantaja (hahmo)

text: Vuoden 2002 animaatiosarjassa Asemies on edelliseen sarjaan verrattuna huomattavasti vakavampi ja synkempi hahmo, joka oli enemmän tekemisissä Velhottaren kanssa kuin edellisessä sarjassa. Asemies on myös edellisen sarjan tavoin keksijä, Teelan ottoisä ja prinssi Adamin oppi-isä, mutta omaa suuremman roolin kuninkaallisten armeijassa. Sarjan aikana ilmeni, että Asemiehellä on veli nimeltä Fisto ja Asemiehen oppi-isä oli Dekker. Hahmon äänenä toimi Gary Chalk, joka toimi aikaisemmin He-Manin äänenä 1990-luvun Super He-Man sarjassa.


title: Mäyry

text: Mäyry on kylä Kuortaneen kunnassa, Länsi-Suomen läänissä. Se sijaitsee Kuortaneen länsiosassa rajoittuen pohjoisessa Länsirantaan ja Kirkonkylään, idässä Leppälänkylään, etelässä Heikkilään ja Luhtala-Kivenmäkeen sekä lännessä Nurmoon ja Alavuteen.


title: Mäyry

text: Mäyryssä sijaitsevat Soile Yli-Mäyryn taidehalli, Kuortane Golfin 9-reikäinen golfkenttä, Rumavuoren näkötorni, isonvihan ja Suomen sodan muistoa vaaliva Piilopirtti sekä Kuortaneen seurakunnan leirikeskus Torppa. Kylän lapset saivat ala-asteopetuksensa Mäyryn koululla yli sadan vuoden ajan, kunnes koulu suljettiin vuonna 2013. Kylällä ovat myös muun muassa Nesteen huoltoasema sekä ravintola Kuharanta.


title: Mäyry

text: Mäyryn halki virtaa Lapuanjoki ja kylän vesistöihin kuuluu myös Kuhajärvi ja Saarijärvi. Kantatie 66 kulkee niin ikään Mäyryn kautta sekä Veneskosken ja Lehtimäen välinen seututie 697.


title: Maija Ahtee

text: Maija Ahtee on eläkkeellä oleva suomalainen fyysikko ja professori.


title: Maija Ahtee

text: Ahtee on aloittanut uransa matemaattisten aineiden opettajana, mutta siirtynyt tutkimuksen pariin. Tutkimusuransa Ahtee on aloittanut Helsingin yliopistossa, jossa hän suoritti tohtorin tutkintonsa. Myöhemmin Ahtee on siirtynyt fysiikan didaktiikan tutkimukseen, ja työskennellyt ensin Helsingin yliopiston opettajankoulutuslaitoksen fysiikan ja kemian didaktiikan lehtorina ja sitten vuodesta 1997 Jyväskylän yliopiston matematiikan ja luonnontieteiden didaktiikan professorina. Ylioppilastutkintolautakunnan apujäsenenä eli sensorina hän on työskennellyt yli 30 vuotta.


title: Maija Ahtee

text: Matemaattisten aineiden opettajien liiton toimintaan Ahtee on osallistunut kansainvälisten fysiikkaolympialaisten Suomen joukkueen ja lukion fysiikkakilpailun vetäjänä vuoteen 2000 saakka. Tämän jälkeen Ahtee siirtyi syrjään varsinaisesta joukkueenjohdosta kansainvälisten fysiikkakilpailujen toimeenpanevan komitean sihteeriksi. Vuonna 2007 puolalaisen professori Waldemar Gorzkowskin kuoltua kesken fysiikkaolympialaisten Ahtee nimitettiin kansainvälisten fysiikkakilpailujen toimeenpanevan komitean puheenjohtajaksi vuosiksi 2007–2008. Vuonna 2008 Ahtee siirtyi takaisin sihteerin tehtäviin.


title: Maija Ahtee

text: Ahtee on saanut ansioistaan useita palkintoja, joista merkittävimpiä lienevät Suomen leijonan ritarikunnan 1. luokan ritarimerkki sekä Matemaattisten aineiden opettajien liiton kultainen ansiomitali.


title: Starnberg

text: Starnberg on kaupunki Baijerin osavaltiossa, eteläisessä Saksassa. Se on Starnbergin piirikunnan hallintokaupunki ja kuuluu Ylä-Baijerin hallintopiiriin. Kaupunki sijaitsee noin 25 kilometriä lounaiseen osavaltion pääkaupungista Münchenistä, Starnberger See -järven pohjoislaidalla. Vuoden 2006 lopussa sen asukasluku oli 22 959. Sen pinta-ala on 61,77 neliökilometriä ja asukastiheys 372 as./km².


title: Starnberg

text: Varhaisin tunnettu maininta Starnbergistä on peräisin vuodelta 1226. Tuolloin se tunnettiin vielä nimellä "Aheim am Würmsee". Andechs-Meranin kreivien omistuksessa ollut Starnbergin linna mainittiin ensimmäisen kerran vuonna 1244 nimellä "Starnberch Castrum". Myöhemmin 1200-luvulla linna siirtyi Wittelsbachien omistukseen. 1800-luvulla Starnbergista kehittyi merkittävin kaupunki Starnberger Seen, entisen Würmseen, rannalla. Se kuitenkin pysyi aina 1900-luvulle saakka pienenä kalastajakylänä. Kaupunginoikeudet Starnberg sai vuonna 1912.


title: Veljet

text: Veljet on vuonna 2007 valmistunut, suomalainen neliosainen minisarja, jonka on ohjannut Dome Karukoski ja käsikirjoittanut Pekko Pesonen. Se esitettiin MTV3:lla tammikuussa 2008.


title: Veljet

text: Sarja kertoo Vihdissä asuvasta 16-vuotiaasta Pyrystä ja hänen ADHD:tä sairastavasta veljestään Otosta.Sivurooleissa nähdään mm:


title: Nicolae Mitea

text: Nicolae Mitea (s. 24. maaliskuuta 1985 Bukarest, Romania) on romanialainen jalkapalloilija, joka pelaa Ajaxissa keskikentän vasempana laitalinkkinä. Hänen parhaimpia ominaisuuksiaan kentällä ovat pallonkäsittelytaito ja juoksunopeus.


title: Nicolae Mitea

text: Nicolae Mitea aloitti ammattilaisuransa Dinamo Bukarestissa kaudella 2002–2003. Hyvillä otteillaan hän onnistui saamaan testijakson Ajaxiin pelattuaan vain yhdeksän ottelua Romanian Liga 1:ssa Testijakson aikana hän sai vakuutettua Ajaxin johtokunnan ja hänelle tarjottiin sopimusta seurasta. Ensimmäisellä kaudellaan Ajaxissa hän pelasi 23 ottelua ja teki 7 maalia. Hän voitti kyseisellä kaudella seuransa kanssa Eredivisienin. Samana vuonna hän debytoi vielä Romanian maajoukkueessa. Kaudella 2004–2005 hänen otteensa heikkenivät ja maaleja syntyi vain kaksi. Vuosi 2005 oli hänelle muutenkin vaikea sillä hän loukkaantui ja joutui jättämään melkein jokaisen ottelun väliin kaudella 2005–2006. Seuraavakaan kausi ei ollut Mitealle parempi, sillä hän joutui valmentajansa epäsuosioon, pelejä kertyi vain kahdeksan.


title: Jason Dolley

text: Jason Scott Dolley (s. 5. heinäkuuta 1991) on yhdysvaltalainen näyttelijä, joka tunnetaan muun muassa Disney Channelin televisiosarjoista "Coryn koukerot" ja "Onnea matkaan, Charlie!".


title: Jason Dolley

text: Dolley aloitti näyttelijän uransa 11-vuotiaana. Vuonna 2005 hän sai Young Artist -ehdokkuuden lyhytelokuvasta "Chasing Daylight" ja voitti palkinnon televisiosarjasta "Kuusi miestä ja kaaos".


title: Jason Dolley

text: Dolley näytteli yhtä pääosaa Disneyn televisioelokuvassa "Minutemen".


title: Ben Foster (näyttelijä)

text: Ben Foster (s. 29. lokakuuta 1980 Boston, Massachusetts, Yhdysvallat) on yhdysvaltalainen näyttelijä. Hänet tunnetaan muun muassa Jake Mazurskyn roolista elokuvassa "Alpha Dog" sekä "" -elokuvan Enkelinä.


title: Ben Foster (näyttelijä)

text: Benin nuorempi veli Jon Foster on myös näyttelijä.


title: Ben Foster (näyttelijä)

text: Foster kihlautui loppuvuodesta 2016 ja avioitui kesäkuussa 2018 näyttelijä Laura Preponin kanssa. He saivat Ella-nimisen tyttölapsen elokuussa 2017.


title: Percy Roycroft Lowe

text: Percy Roycroft Lowe (2. tammikuuta 1870 Stamford, Lincolnshire – 18. elokuuta 1948) oli englantilainen kirurgi ja lintutieteilijä.


title: Percy Roycroft Lowe

text: Lowe opiskeli lääketiedettä Jesus Collegessa Cambridgessa. Hän palveli siviililääkärinä toisessa buurisodassa ja Etelä-Afrikassa ollessaan hän kiinnostui lintutieteestä. Palattuaan Englantiin hän ryhtyi Sir Frederic Johnstonen yksityislääkäriksi. Tässä ammatissa hän pääsi osallistumaan kuudelle Karibianristeilylle työantajansa kanssa. Ensimmäisessä maailmansodassa hän toimi lääkintäupseerina sairaankuljetuslaivassa Välimerellä.


title: Percy Roycroft Lowe

text: Lowe työskenteli Kiinassa Dorothea Baten kanssa strutsifossiilien parissa.


title: Percy Roycroft Lowe

text: Marraskuussa 1919 Lowe seurasi virassa William Robert Ogilvie-Grant Natural History Museumin lintuosaston intendenttinä ja jäi eläkkeelle 65-vuotispäivänään 1935. Hänen tilalleen astui Norman Boyd Kinnear.


title: Percy Roycroft Lowe

text: Lowe oli "Bulletin of the British Ornithologists' Club"in toimittaja 1920–1925 ja British Ornithologists' Unionin (BOU) puheenjohtaja 1938–1943. Vuonna 1939 hänet äänestettiin Royal Australasian Ornithologists Unionin kirjeenvaihtajajäseneksi.


title: Percy Roycroft Lowe

text: Lowe kuvaili ja nimesi muun muassa jemeninpyyn ("Alectoris philbyi") 1934. Lowen kunniaksi on nimetty malawinrusorinta ("Sheppardia lowei").


title: Hackescher Markt

text: Hackescher Markt on aukio Mitten kaupunginosassa Berliinissä. Se sijaitsee Spandauer Vorstadtin nimellä tunnetulla alueella. Aukio on huomattava liikenteen solmukohta ja berliiniläinen yöelämän keskus. Siellä sijaitsee Berliinin S-Bahnin samanniminen asema ja kulkee neljä Berliinin raitioliikenteen MetroTram-linjaa. Lisäksi aukiolla on öisin linja-autoliikennettä.


title: Hackescher Markt

text: Aukio sijaitsee Rosenthaler Straßen etelälaidalla, joka vielä 1800-luvulla oli osa Berliiniä kiertävää linnoitusta. Aukiolla kohtaavat lisäksi kadut Oranienburger Straße, Große Präsidentenstraße, Neue Promenade ja An der Spandauer Brücke.


title: Hackescher Markt

text: Hackescher Marktin alue oli alun perin hyvin soista aluetta. Berliinin linnoituksen purkutöiden tultua päätepisteeseen kaupunginkomendantti Hans Christoph Friedrich von Hacke rakennutti alueelle aukion kuningas Fredrik II Suuren pyynnöstä. Aukio sai nopeasti nimen "Hackescher Markt". Virallinen nimenanto tapahtui 23. heinäkuuta vuonna 1840.


title: Hackescher Markt

text: Myöhäisellä 1800-luvulla ja varhaisella 1900-luvulla aukiosta kehittyi julkisen liikenteen myötä liikenteen solmukohta Berliinin sisäkaupungissa. Toisessa maailmansodassa osa aukiota ympäröivästä rakennuskannasta tuhoutui. Sodan jälkeen se jäi Itä-Berliinin puolelle ja alkoi menettää merkitystään 1960-luvulla jälleenrakennetulle Alexanderplatzin kaupunkikeskustalle. Saksan jälleenyhdistymisen (1990) jälkeen aukion rakennuskantaa kunnostettiin ja aukiosta luotiin suurimmaksi osaksi jalankulkuystävällinen alue.


title: Hossam Hassan

text: Hossam Hassan (arab.حسام حسن s. 10. elokuuta 1966 Kairo, Egypti) on peliuransa lopettanut egyptiläinen jalkapalloilija, joka oli pelipaikaltaan hyökkääjä. Häntä pidetään yhtenä Egyptin ja Afrikan parhaimmista pelaajista kautta aikojen.


title: Hossam Hassan

text: Hassan on pelannut Egyptin maajoukkueessa enemmän maaotteluita ja tehnyt enemmän maaleja kuin kukaan muu maan maajoukkueen historiassa. Toukokuussa 2001 hän oli jopa hetken eniten maaotteluita maailmassa pelannut jalkapalloilija 157 ottelullaan. Hossamin viimeinen maaottelu ennen maaotteluransa lopettamista oli helmikuussa 2006 pelattu African Nations Cupin ottelu Senegalia vastaan, jolloin hänestä myös samalla tuli vanhin koskaan turnauksessa pelannut. Hän lopetti uransa Egyptin kolmanneksi suosituimpana joukkueena Al-Ahlyn ja Zamalekin jälkeen pidetyssä Al-Ittihad-seurassa.


title: Hossam Hassan

text: Hassan on myös voittanut lukuisan määrä mestaruuksia sekä maajoukkueessa että seurajoukkueissaan, ja Afrikan jalkapalloliitto on valinnut hänet Afrikan viimeisen viidenkymmenen vuoden kolmanneksi parhaaksi pelaajaksi.


title: Hossam Hassan

text: Nykyään Hossam Hassan toimii jalkapallovalmentajana. Hän siirtyi Zamalekin päävalmentajaksi joulukuussa 2009.


title: Tom Tailor

text: Tom Tailor Group on saksalainen vaatetusalan konserni. Se perustettiin 1962 Hampurissa. Yritys valmistaa pääasiassa klassisia ja ajan tasalla olevia vaatteita miehille, naisille ja lapsille. Vaatteiden hinnat ovat yleensä keskitasoa. Tom Tailorin tuotevalikoimaan kuuluu myös kelloja, hajusteita sekä kenkiä. Päämarkkinat ovat Saksassa, Itävallassa, Sveitsissä, Benelux-maissa ja Ranskassa.


title: Tom Tailor

text: 31. joulukuuta 2009 Tom Tailorin tuotteita myytiin 87 omassa vähittäismyymälässä, Tom Tailor E-Shopissa (Saksa, Itävalta ja Alankomaat), 201 franchise-liikkeessä ja 1 108 shop-in-shopissa 35 eri maassa. Vuonna 2009 Tom Tailor Groupilla oli noin 730 työntekijää ja noin 300 miljoonan euron liikevaihto. Tilikausi oli yhtiön historian paras.


title: Tom Tailor

text: Yritys perustettiin Hampurissa 26. tammikuuta 1962. Vuonna 1965 Uwe Schröderistä tuli perustaja Hans-Heinrich Pünjerin liikekumppani ja yrityksen hallituksen jäsen. Vuonna 1979 esiteltiin yhtiön ensimmäinen urheiluasutuoteryhmä. 1980-luvun puolivälissä Michael Rosenblat vei Tom Tailorin Yhdysvaltoihin. Rosenblatista tuli 1990-luvun alussa myös yhtiön osakas ja sen hallituksen jäsen.


title: Tom Tailor

text: Tom Tailor avasi 1994 ensimmäisen oman kauppansa. Vuonna 1995 yritys lanseerasi lastenmuotimerkin. Vuotta myöhemmin perustettiin ensimmäinen kauppa Saksan ulkopuolelle, Wieniin. Samana vuonna yhtiö esitteli myös ensimmäisen farkkutuoteryhmänsä. Naisten tuoteryhmä lanseerattiin 1999.


title: Tom Tailor

text: Juuri ennen uutta vuosituhatta yritys muuttui osakeyhtiöksi. Uwe Schröderistä tuli yhtiön hallituksen puheenjohtaja ja Michael Rosenblatista varapuheenjohtaja. Vuonna 2002 Burkhard Stuhlemmer nimettiin yhtiön hallitukseen, tuoteryhmä "Mini" perustettiin ja ensimmäinen lapsille suunnattu Tom Tailor -kauppa avattiin. Vuonna 2006 avattiin Tom Tailor E-Shop -verkkokauppa (Saksa, Itävalta, Alankomaat).. Seuraavana vuonna markkinoille tulivat nuorten muotilinjat Tom Tailor Denim Male ja Denim Female.


title: Tom Tailor

text: Tom Tailor Group lanseeraa jokaista viittä tuotelinjaansa kohden 12 mallistoa vuodessa.


title: Tyrjä

text: Tyrjä on kylä Parikkalan kunnassa. Merkittävä osa kylästä jäi rauhanteossa luovutetun Karjalan puolelle.


title: Tyrjä

text:
Tyrjä-nimen alkuperästä on esitetty erilaisia arvioita. Aarno Karimon mukaan nimi viittaa Tuonelaan, erityisesti Turjan eli Tyrjän jokeen, johon Lemminkäinen suistui. Professori Heikki Leskisen mukaan Tyrjä tulee lapinkielen sanasta turja. Wiipurin Läänin Kalenteri 1893 –kirjan sivulla 9 esitetään Tyrjä-sanan viittaavan sodanjumalaan, joka ukkosen paukkeella ennusti sotaa. Tyrjän kylä kuului Viipurin lääniin vuoteen 1945 saakka, jolloin Viipurin lääni lakkautettiin ja Kymen lääni perustettiin. Tyrjästä Neuvostoliitolle luovutettu osa rajoittui seuraavasti: Tyrjänjärven kohdalla lännessä Joensuun ja Rasvaniemen kyliin, pohjoisessa Saaren pitäjään idässä Jaakkiman pitäjään, kaakossa Kurkijoen pitäjään, etelässä ja lounaassa Joukion kylään ja luoteessa nykyiseen Tyrjän kylään.
Ennen alueluovutusta kylän pituus koillisesta lounaaseen oli 15,5 kilometriä ja leveys luoteesta kaakkoon 11,5 kilometriä. Nykyään kylän pituus on noin 8 kilometriä ja leveys noin 3 kilometriä. 1930-luvulla Tyrjällä oli noin 1500 asukasta, 1990-luvulla Suomen puolella enää runsaat sata.


title: Tyrjä

text: Entisen Tyrjän keskustasta Laatokalle oli linnuntietä matkaa 25 kilometriä, maanteitsekin vain 30 kilometriä. Tyrjä oli vedenjakaja-aluetta, idän puolella joet laskivat Laatokkaan, lännessä Tyrjänjärven kautta Simpelejärveen. Kylän korkeimmat kohdat olivat Sunninmäki ja Larinmäki, molemmat 129 metriä merenpinnasta. Tyrjänjärven lisäksi kylässä oli 20–30 lampea, joista vain kaksi jäi nykyisen rajan Suomen puolelle. Tyrjän kylän keskusta oli Sillanlahti, jossa oli meijeri, kaksi kauppaa, nuorisoseuran talo, suutari, räätäli, seppä, kaksi maatilaa ja omakotitaloja. Sillanlahden maisemaa hallitsi järven lisäksi Kummunmäki, joka nousi 450 metrin matkalla yli 50 metriä, 123 metrin korkeuteen merenpinnasta.


title: Tyrjä

text: Tyrjän Kirkonpuolelle perustettiin meijeri jo vuonna 1892, Kiiskin Littusen taloon. Kylällä toimi osuuskassa vuodesta 1905 ja osuuskauppa vuodesta 1909 alkaen. Yksityisiä olivat mm. Ansion, Sarkion ja Sorasmaan kaupat. Kauppiaina toimivat eri vaiheissa myös Reinikainen, Kosonen, M. Anttonen, J. Sikiö, M. Sikiö ja M. Silvennoinen. Kylän länsilaidalla Lepojan-Syväoron tieltä noin kilometrin päässä oli vesivoimalla toiminut Heikki Peijun omistama mylly ja pärehöylä. Kivik’ojan mylly toimi myös vesivoimalla, mutta Huhtalammin mylly höyrykoneen voimalla. Vuonna 1932 perustettiin Tyrjän Mylly- ja sahaosuuskunta, joka rakensi höyrykonekäyttöisen myllyn, sirkkelin ja pärehöylän Tyrjän Tienristin läheisyyteen. Myöhemmin tehtiin 30 säkin viljakuivaamo. Tuotantolaitos valaistiin omalla generaattorilla tuotetun sähkön avulla. Tyrjän Sonniosuuskunta perustettiin Kirkonpuolen koululla 1923, Tyrjän Oriyhdistys vasta 1944.


title: Tyrjä

text: Kylän ensimmäinen koulu perustettiin 1896, koulurakennus valmistui 1898. Koulun perustamista oli tosin esitetty jo kaksi vuotta aiemmin. Kylällä toimivat lisäksi Valkealammin koulu, joka perustettiin 1921 tai 1922 ja Syväoron koulu. Tyrjän Nuorisoseura oli ikäjärjestyksessä neljäs Parikkalassa, perustettu 3. päivänä huhtikuuta 1899. Opettaja Simo Kaksonen oli seuran perustamisen takana. Oma talo nuorisoseuralle valmistui 1912, mutta se paloi vuonna 1931. Tyrjän maamiesseura perustettiin 1919 Itä-Karjalan maanviljelysseuran osaksi. Ensimmäinen puheenjohtaja, vuoteen 1944 asti, oli Viljo Pajari. Naisosaston perustava kokous pidettiin 28. huhtikuuta 1935, jäseniä siinä oli saman vuoden lopussa 35 henkilöä. Tyrjän Naisvoimistelijat oli sen sijaan perustettu jo vuonna 1923 opettaja Fiina Koskelan kutsusta.


title: Tyrjä

text: Talvisodan rauhantekoon asti Tyrjän suojeluskunta kuului Sortavalan suojeluskuntapiiriin. Talvisodan jälkeen Parikkalan suojeluskunnat liitettiin Savonlinnan suojeluskuntapiiriin. Koska Parikkalan suojeluskunta kuului kenttätykistöön vuoteen 1940  asti, Parikkalassakin oli neljä kolmituumaista tykkiä, joista kaksi oli Tyrjän Sillanlahdessa. Lotta Svärd ry:n Parikkalan paikallisosaston Tyrjän kyläosasto perustettiin kevättalvella 1933 Tyrjän kansakoululla, paljolti opettaja Kerttu Kososen (o.s. Järveläinen) myötävaikutuksella.


title: Tyrjä

text: Tyrjän taistelu jatkosodan alussa on jäänyt historiaan verisenä yhteenottona. Jalkaväkirykmentti 7 hyökkäsi kylään 30. kesäkuuta 1941 Saaren pitäjän alueelta. Tyrjä oli maanteiden risteyspaikka, jota venäläinen jalkaväkirykmentti 461 puolusti sitkeästi, mm. maahan kaivettujen panssarivaunujen avulla. Suomalaisten hyökkäystä tukivat Kenttätykistörykmentti 15 ja Raskas Patteristo 14. Muun muassa rykmentin valistusupseeri ja ”Tyrjän Rykmentti” -nimen ehdottaja akateemikko Matti Kuusi on muistellut Tyrjän taistelua runossaan "Kuolemanjuoksu". Taistelu päättyi vasta runsaan kuukauden kuluttua 4. elokuuta. Taisteluissa kaatui satoja venäläisiä, vangiksi jäi noin 200. Jalkaväkirykmentti 7 menetti kaatuneina 326 miestä, haavoittuneita oli 1 528. Yksistään taistelujen viimeisenä neljänä päivänä kaatui 147 miestä. Tyrjän Rykmenttiä johti ensin eversti Kemppi ja hänen jälkeensä eversti Adolf Ehrnrooth.


title: Tyrjä

text: Nykyiseltä nimeltään luovutetun Tyrjän alue Venäjällä on Raivio. Ensimmäiset entiset tyrjäläiset pääsivät käymään alueella vasta vuonna 1990.


title: National Space Science Data Center

text: National Space Science Data Center (NSSDC) () on Nasan osasto, joka luotiin arkistoimaan Nasan avaruustehtävien dataa. NSSDC sijaitsee Nasan Goddard Space Flight Centerissä Greenbeltissä Marylandissä. NSSDC tarjoaa yleisölle ja tutkijoille ilmaiseksi yhteyden Nasan ja sen yhteistyötahojen keräämään tieteelliseen dataan. Varsinainsen tieteellisen raakadatan lisäksi löytyy myös kuvia. NSSDC ylläpitää maailmanlaajuista International Designator-tunnustoa kaikille laukaistuille avaruusaluksille ja kiertoradalla oleville satelliiteille.


title: National Space Science Data Center

text: Master Catalog on julkinen tietojärjestelmä, jonka kautta haluttua dataa voidaan hakea esimerkiksi tehtävän tai kokeen perusteella.


title: Kissanraapimatauti

text: Kissanraapimatauti (ICD-10 A28.1) on Bartonella-bakteerin aiheuttama, kissan välittämä tarttuva tauti. Yleensä sen saa lapsi kissan raapaisusta tai puremasta. Tauti on Suomessa harvinainen.


title: Kissanraapimatauti

text: Oireet ilmenevät 1–2 viikon kuluttua tartunnasta. Iholle nousee paukama. Tyypillisiä ovat imusolmukkeiden turpoaminen, yleisoireet kuten kuume, päänsärky, kylmät väreet ja pahoinvointi.


title: Kissanraapimatauti

text: Ennuste on hyvä. Hoitona annetaan oireen mukaista hoitoa, myös antibiootteja voidaan käyttää.


title: Maastohiihdon maailmancup 2001–2002

text: Maastohiihdon maailmancup 2001–2002 oli historian 21. virallinen maastohiihdon maailmancup -kausi. Se alkoi Kuopiossa 24. marraskuuta 2001 ja päättyi Lillehammerissa 23. maaliskuuta 2002.


title: International Designator

text: International Designator (myös COSPAR ID, Yhdysvalloissa NSSDC ID) on kansainvälinen satelliittien nimeämistapa. Se muodostuu laukaisuvuodesta neljällä numerolla. Kolminumeroisesta luvusta joka kertoo sitä monesko laukaisu vuoden aikana on kyseessä, sekä kirjaimesta joka kertoo mikä osa laukaistavasta kokonaisuudesta on kyseessä.


title: International Designator

text: Esimerkiksi 1957-001A on Sputnik 1:n kantoraketin tunnus ja 1957-001B on varsinaisen Sputnik 1 -satelliitin tunnus. Epäonnistuneille laukaisuille ei anneta NSSDC ID -tunnusta. Tunnustoa ylläpitää Nasan National Space Science Data Center -osasto.


title: Evi Sachenbacher-Stehle

text: Evi Sachenbacher-Stehle (s. 27. marraskuuta 1980 Traunstein) on saksalainen entinen maastohiihtäjä ja ampumahiihtäjä.


title: Evi Sachenbacher-Stehle

text: Sachenbacher-Stehle kiersi hiihdon maailmancupia kaudesta 1998–1999 lähtien. Maailmancupissa hän on saavuttanut kaksi henkilökohtaista osakilpailuvoittoa. Palkintopallisijoituksia hänellä on kaikkiaan kaksitoista. Maailmancupin kokonaispisteissä hän on sijoittunut neljänneksi kausilla 2002–2003 ja 2005–2006.


title: Evi Sachenbacher-Stehle

text: Ensimmäisen arvokisamitalinsa Sachenbacher-Stehle saavutti 1999 Ramsaun MM-kisoissa, missä hän saavutti viestistä pronssia. 2002 Salt Lake Cityn olympialaisista hän saavutti kultamitalin viestistä ja hopeaa sprintistä. Kymmenen kilometrin yhdistelmäkisassa hän oli 18:s ja 15 kilometrin vapaalla 12:s. Val di Fiemmen MM-hiihdoista 2003 hän saavutti jälleen viestikultaa ja saavutti takaa-ajokilpailusta hopeamitalin. Sprinttikisassa hän oli viides ja 30 kilometrin vapaalla kuudes.


title: Evi Sachenbacher-Stehle

text: 2006 Torinon olympialaisista Sachenbacher-Stehle saavutti hopeaa viestistä, oli viides parisprintissä, 13:s 30 kilometrin vapaan kisassa ja 20:s 10 kilometrin perinteisellä. Kisojen aikana hän sai viiden vuorokauden kilpailukiellon korkeiden hemoglobiiniarvojen takia. Sachenbacher-Stehlen mukaan vaihtelevat veriarvot johtuvat geneettisistä syistä.


title: Evi Sachenbacher-Stehle

text: 2007 Sapporon MM-hiihdoista Sachenbacher-Stehle saavutti hopeaa viestistä ja parisprintistä yhdessä Claudia Künzel-Nystadin kanssa. 15 km:n matkalla hän oli neljäs, 10 km:n matkalla kuudes ja 30 km:n matkalla kymmenes. Liberecin MM-kilpailuissa 2009 hän hiihti toisen osuuden Saksan saadessa viestihopeaa. Sprintissä hän oli seitsemäs ja 15 km:n matkalla kymmenes.


title: Evi Sachenbacher-Stehle

text: Vancouverin olympialaisissa 2010 hän voitti Nystadin kanssa parisprintissä kultaa ja viestijoukkueen mukana hopeaa. 30 km:n perinteisellä hän sijoittui neljänneksi, yhdistelmäkilpailussa 11:nneksi ja 10 kilometrin vapaan hiihtotavan kilpailussa 12:nneksi. Oslon MM-kilpailuissa 2011 hän oli sekä yhdistelmäkilpailussa että 30 kilometrillä kolmastoista.


title: Evi Sachenbacher-Stehle

text: Ampumahiihdon maailmancupissa Sachenbacher-Stehle kilpaili ensimmäisen kerran Pokljukassa joulukuussa 2012. Hän kilpaili lajissa myös Sotšin talviolympialaisissa 2014. Sotšissa hänen paras sijoituksensa oli alun perin yhteislähdön neljäs sija, mutta hän antoi kisoissa metyyliheksamiinia sisältäneen dopingnäytteen ja hänen suorituksensa yhteislähtökilpailussa hylättiin. Sachenbacher-Stehle sai tapauksesta alun perin kahden vuoden kilpailukiellon, mutta hän valitti kilpailukiellostaan urheilun kansainväliseen vetoomustuomioistuimeen, joka lyhensi kilpailukiellon kuuden kuukauden pituiseksi. Kiellon lyhentämistä perusteltiin näytteiden käsittelyvirheellä ja urheilijan syyllisyyden minimaalisuudella. Sachenbacher-Stehlen mukaan hän sai kiellettyä ainetta saastuneesta teestä.


title: Evi Sachenbacher-Stehle

text: Sachenbacher-Stehle ilmoitti uransa lopettamisesta marraskuussa 2014.


title: Imeläkurjenherne

text: Imeläkurjenherne ("Astragalus glycyphyllos") on Euroopassa kasvava hernekasvi. Suomessa laji on harvinaisuutensa vuoksi erityisesti silmälläpidettävä.


title: Imeläkurjenherne

text:
Imeläkurjenherne kasvattaa rennon, 50–150 cm pitkän kaljun varren. Lehdet ovat 3–7-parisia. Lehdykät ovat 2–4 cm pitkiä, soikeita tai puikeita. Kukintoperä on noin puolet tukilehden pituudesta. Kukinto on tiheä keltavihreä terttu. Kukan verhiö on kalju ja liuskat ovat kapeita. Hedelmä on 3–4 cm pitkä, kapea, kaareva ja kaksilokeroinen palko. Imeläkurjenherne kukkii kesä-heinäkuussa.
Imeläkurjenhernettä tavataan lähes koko Manner-Euroopassa Iberian niemimaata, Irlantia ja pohjoista Fennoskandiaa ja Pohjois-Venäjää lukuun ottamatta. Kasvia tavataan myös Kaukasuksella ja Turkissa. Yhdysvaltoihin laji on levinnyt ihmisen mukana.


title: Imeläkurjenherne

text: Suomessa imeläkurjenhernettä tavataan luonnonvaraisena Lounais-Suomessa Kiskon ja Suomusjärven alueella. Tulokaslajina sitä on tavattu muun muassa Tampereelta, Porista ja Kotkasta. Uudeltamaalta laji tunnetaan Sipoonkorvesta.


title: Imeläkurjenherne

text: Suomessa imeläkurjenherneen kasvupaikat ovat valoisissa metsissä, joihin se on mahdollisesti tuotu riistan rehukasvina. Muut kasvupaikat ovat lähinnä satamien painolastipaikkoja.


title: Imeläkurjenherne

text: Imeläkurjenhernettä on ainakin Ruotsissa viljelty karjan ja hevosten rehuksi. Sitä lienee käytetty myös riistan rehukasvina.


title: Brice Guyart

text: Brice Guyart (s. 15. maaliskuuta 1981 Suresnes) on ranskalainen miekkailija, hänen aseenaan on floretti.


title: Brice Guyart

text: Guyart kuului kultaa voittaneeseen Ranskan joukkueeseen Sydneyn olympialaisissa 2000. Hänen lisäkseen joukkueeseen kuuluivat Jean-Noel Ferrari, Patrice Lhotellier ja Lionel Plumenail. Seuraavana vuonna hän voitti muun muassa Ranskan mestaruuden joukkuekilpailusta ja MM-pronssia henkilökohtaisesta. Gyuart saavutti ensimmäisen henkilökohtaisen arvokisavoittonsa voitettuan olympiakultaa Ateenasta 2004. Seuraavana vuonna hän voitti joukkuekultaa MM-kisoissa.


title: Katisten kartano

text: Katisten kartano on kartano Hämeenlinnassa, Katisten kaupunginosassa, lähellä Katumajärveä, entisen Vanajan kunnan Mäskälän kylässä. Kartano on toiminut kokouksien ja juhlatilaisuuksien pitopaikkana tarjoten ravintola- ja majoituspalveluita tilausperiaatteella. Tämä toiminta on lopetettu 2016.


title: Katisten kartano

text: Katisten kartanon historia ulottuu 1200-luvulle. 1630-luvulla muodostettiin kolmesta Mäskälän kylän talosta Katisten ratsutila, josta puolestaan syntyi 1800-luvun alkupuolella Kantolan säterin kanssa yhdistämällä Katisten kartano.


title: Katisten kartano

text: Kartanon nykyinen punatiilinen päärakennus on vuodelta 1862. Sen rakennutti kauppias Johan Fredrik Lönnholtz, joka oli hankkinut kartanon omistukseensa 1856. Uusgoottilaisen rakennuksen suunnitteli todennäköisesti lääninarkkitehti Carl Albert Edelfelt, joskin mahdolliseksi suunnittelijaksi on mainittu myös lääninkonduktööri Alfred Caween. Kartanon vanha puinen päärakennus on rakennettu useammassa vaiheessa ja se on osaksi peräisin 1700-luvun jälkipuoliskolta. Talon nykyinen empireasu on 1800-luvun alkupuolelta. Tiilikoristeinen harmaakivinen viljamakasiini on ilmeisesti 1800-luvun keskivaiheilta, ja kokonaisuuteen liittyvät myös talli ja navetta 1920-luvulta. Rakennuksia ympäröivä englantilaistyyppinen puisto on samanikäinen kuin päärakennus. Katisten kartanon maisemakokonaisuuteen liittyy lisäksi Katumajärven länsirantaa seuraileva vanha maantie, jonka varrella on säilynyt yksi kartanon muonamiehenmökeistä. Myös entinen Kruununmylly järven itäpuolella on kuulunut kartanon omistuksiin 1700-luvulta. Kartanon rakennuskanta on suojeltu rakennussuojelulailla 1990.


title: Eldar Rønning

text: Eldar Rønning (s. 11. kesäkuuta 1982 Levanger) on norjalainen uransa lopettanut hiihtäjä.


title: Eldar Rønning

text: Rønning teki kansainvälisen läpimurtonsa vuonna 2005, kun hän saavutti kolme palkintokorokesijoitusta maailmancupin sprinttikilpailuista ja sijoittui sprintin kokonaiscupissa toiseksi Tor Arne Hetlandin takana. Kaudella 2005–2006 hän hiihti myös pitempiä matkoja sijoittuen niillä kolmesti seitsemän parhaan joukkoon. Hän saavutti myös yhden parisprinttiosakilpailuvoiton.


title: Eldar Rønning

text: Kaudella 2006–2007 Rønning löi itsensä lopulta läpi myös pitkillä matkoilla saavuttaen kolme osakilpailuvoittoa, joista kaksi pitkiltä matkoilta. Maailmancupin kokonaiskilpailussa hän oli kolmas. 2007 Sapporon MM-kisoissa Rønning hiihti avausosuuden Norjan kultaa voittaneessa viestijoukkueessa ja saavutti lisäksi sprinttikilpailusta henkilökohtaisen pronssimitalin.


title: Eldar Rønning

text: Kaudella 2007–2008 Rønning voitti perinteisen sprinttikilpailun Otepäässä ja sijoittui maailmancupin kilpailuissa kärkikolmikkoon yhteensä kolme kertaa. Liberecin MM-kilpailuissa 2009 hän hiihti avausosuuden kultaa voittaneessa Norjan viestijoukkueessa ja oli 15 kilometrin perinteisen kilpailussa seitsemäs.


title: Eldar Rønning

text: Kaudella 2010–2011 Rønning voitti Otepäässä perinteisen hiihtotavan 15 kilometrin kilpailun. Oslon MM-kilpailuissa 2011 hän otti hopeaa samassa kilpailumuodossa ja hiihti toisen osuuden kultaa voittaneessa Norjan viestijoukkueessa. Kaudella 2011–2012 hän voitti Holmenkollenin 50 kilometrin yhteislähtökilpailun.


title: Eldar Rønning

text: Val di Fiemmen MM-kilpailuissa 2013 Rønning oli mukana Norjan kultaa voittaneessa viestijoukkueessa ja oli 50 kilometrillä viides.


title: Eldar Rønning

text: Seuratasolla Rønning edusti Skogn IL -seuraa. Hän harrastaa juoksua ja jalkapalloa.


title: Eldar Rønning

text: Rønning lopetti uransa maastohiihtäjänä vuonna 2016.


title: SLM

text: SLM voi tarkoittaa seuraavia asioita:


title: Juha Soukiala

text: Juha Soukiala on (s. 12. helmikuuta 1983 Espoo) on entinen suomalainen jalkapallomaalivahti.


title: Juha Soukiala

text: Soukiala on FC Espoon kasvatteja. Kaudeksi 2003 hän siirtyi Veikkausliigan FC Inter Turkuun. Siellä hän jäi kuitenkin vähälle peliajalle ja pelasikin lähinnä seuran tuolloisessa reservijoukkueessa VG-62:ssa. Kaudeksi 2005 Soukiala siirtyi Kakkosen Pargas IF:ään. Kaudet 2006–2007 Soukiala edusti Ykkösen FC Hämeenlinnaa.


title: Juha Soukiala

text: Ensimmäisen liigaottelunsa Tampere Unitedin paidassa Soukiala pelasi 2. toukokuuta 2009 Vaasan Palloseuraa vastaan. Tätä ennen hän oli pelannut joukkueessa vain muutamia Suomen Cupin ja Liigacupin otteluita.


title: Juha Soukiala

text: Kaudeksi 2010 Soukiala siirtyi Ykkösessä pelaavaan PK-35 Vantaaseen.


title: Verner Eklöf

text: Verner Eklöf (8. maaliskuuta 1897 Helsinki – 2. joulukuuta 1955 Helsinki) oli suomalainen jalkapalloilija, jääpalloilija ja yhdistetyn urheilija. Varsinaiselta ammatiltaan hän oli konttoristi ja etsivä. Hän oli mukana ensimmäisessä itsenäisen Suomen jalkapallomaajoukkueessa vuonna 1919. Hän toimi maajoukkueessa kapteenina vuosina 1923–1926.


title: Verner Eklöf

text: Eklöfin urheilu-uran huipentuma oli vuosi 1923. Helmikuussa hän voitti ensimmäisissä Salpausselän hiihdoissa yhdistetyn kisan, joka oli myös lajin ensimmäinen Suomen mestaruus. Maaliskuussa hän voitti HJK:n riveissä jääpallon SM-kultaa ja lokakuussa saman seuran riveissä jalkapallon Suomen mestaruuden.


title: Verner Eklöf

text: Eklöfin ensimmäinen jalkapalloseura oli HIFK, johon hän liittyi 16-vuotiaana vuonna 1913. Kaksi vuotta seurassa oltuaan hän sai vakiinnutettua paikkansa vasempana tukimiehenä joukkueen kokoonpanossa. Vuoden 1918 hyvät peliesitykset HIFK:n tukilinjassa herättivät huomiota ja hän pääsi mukaan Suomen ensimmäiseen jalkapallomaajoukkueeseen. Maajoukkueessa hänet koulutettiin välihyökkääjän paikalle ja se vakiintuikin hänen pelipaikakseen seurajoukkueessakin. Vuonna 1920 Verner Eklöf siirtyi HJK:n riveihin. Samana vuonna hän onnistui tekemään maajoukkueuransa ensimmäiset maalit Viroa vastaan käydyssä ottelussa. HJK:n riveissä Eklöf saavutti ensimmäisen mestaruutensa kesällä 1923. Maajoukkueen paidassa hänelle annettiin kapteeninnauha samaisena vuonna. Toisen Suomen-mestaruutensa HJK:n riveissä hän saavutti vuonna 1925. Heinäkuussa 1925 hän sai kunnianosoituksena kutsun Itävallan maajoukkueeseen. Maajoukkueessa Eklöf lopetti vuonna 1926 ja aktiiviura HJK:ssa päättyi 1927.


title: Verner Eklöf

text:
Verner Eklöf vakiinnutti paikkansa niin HIFK:n jalka- kuin jääpallojoukkueessa jo 18-vuotiaana. Hän pelasi IFK:n jääpallojoukkueessa kaudet 1916-20, jonka jälkeen hän siirtyi HJK:n riveihin myös jääpallossa. HJK:ssa hän pelasi kaudet 1921-24.
HIFK:n riveissä Eklöf oli kaksi kertaa jääpallon SM:n loppuottelussa eli talvella 1916 ja 1920. Molemmilla kerroilla tuli tappio viipurilaisten susilaumalle. HJK:ssa pelatessaan Eklöf saavutti mestrauudet kausina 1921, 1923 ja 1924.


title: Verner Eklöf

text: Eklöf toimi talvikaudella 1921–1922 myös Tallinnan Sportin jääpallovalmentajana.


title: Verner Eklöf

text: Eklöf pelasi jalkapallouransa aikana talvisin jääpalloa ja esiintyi maajoukkueessakin kolme kertaa. Suomen-mestaruuden hän voitti HJK:n jääpallojoukkueen kanssa kaksi kertaa. Yhdistetyssä hiihdossa hän voitti kaksi Suomen-mestaruutta vuosina 1923 ja 1924 ja sijoittui yhdeksänneksi olympiakilpailuissa 1924. Urheilu-uransa jälkeen hän toimi etsivänä ja konttoristina muun muassa Työväen Urheiluväline Oy:ssä.


title: Maastohiihdon maailmancup 2000–2001

text: Maastohiihdon maailmancup 2000–2001 oli historian 20. virallinen maastohiihdon maailmancup -kausi. Se alkoi Beitostølenissä 25. marraskuuta 2000 ja päättyi Kuopiossa 25. maaliskuuta 2001.


title: Brian Keith

text: Brian Keith (14. marraskuuta 1921 – 24. kesäkuuta 1997) oli yhdysvaltalainen näyttelijä. Hän syntyi kahden näyttelijän, Robert Keithin ja Helena Shipmanin poikana New Jerseyn Bayonnessa ja teki elokuvadebyyttinsä itsekin jo vuonna 1924.


title: Brian Keith

text: Keith oli Air Medalilla palkittu toisen maailmansodan veteraani.


title: Brian Keith

text: Keith oli luonut pitkän uran jo ennen tähtirooliaan vuosina 1966–1971 näytetyssä "Family Affair" -sarjassa. Muita elokuvia, joissa hän esiintyi, ovat muiden muassa "Tuuli ja leijona" (1975) ja "Meteori" (1979). Hänellä oli rooli myös minisarjassa "Kolmas maailmansota" (1982). Näyttelijä oli vuosina 1967–1969 kolminkertainen Emmy-ehdokas "Family Affairin" ansiosta.


title: Brian Keith

text: Keith oli kolmesti naimisissa ja hänellä oli sekä biologisia että adoptoituja lapsia. Hän teki itsemurhan Malibussa, Kaliforniassa 75-vuotiaana sairastettuaan emfyseemaa ja keuhkosyöpää. Kaksi kuukautta aiemmin oli tehnyt itsemurhan hänen tyttärensä, joka on haudattu hänen viereensä.


title: High School Musical: Sing It!

text: High School Musical: Sing It! on videopeli, joka perustuu elokuviin "High School Musical" ja "High School Musical 2". Peli käy kahdelle pelikonsolille, Sonyn PlayStation 2:lle ja Wiille. Peli on yhteen sopiva "SingStar"-pelien kanssa. "SingStar"-yhtiö onkin valmistanut pelin, mutta se ei kuulu heidän päämallistoonsa. Pelin tekemiseen innoitti elokuvan suuri suosio ympäri maailman.


title: High School Musical: Sing It!

text: Peli sisältää laulut kahdesta elokuvasta, "High School Musical" ja "High School Musical 2". Peliä voi pelata yhdestä kahdeksaan henkilöä. Peliä voi pelata kolmella tavalla, tarinapelinä, nopealla pelinä ja juhlapelinä. Tarinapelissä pelaaja pääsee laulamaan ensimmäisen elokuvan lauluja järjestyksessä. Tarinapeli sisältää ainoastaan laulut ensimmäisestä elokuvasta. Nopeassa pelissä voit laulaa aina yhden valitsemasi laulun kerrallaan. Nopea peli on hyvä vaihtoehto, jos laulat yksin tai kaverisi kanssa, etkä halua mennä lauluja järjestyksessä. Juhlapeli on samankaltainen, mutta tällöin voit laulaa suurella porukalla.


title: High School Musical: Sing It!

text: Pelin ideana on suorittaa erilaisia tehtäviä, josta ansaitsee uusia hahmoja, paikkoja, vaatteita ja lauluja peliin. Vaatekokonaisuuksia saa jokaiselle hahmolle kolmea tasoa. Noiden lisäksi päähenkilöille saa vielä muita asuja.


title: High School Musical: Sing It!

text: Pelin grafiikkaa on haukuttu huonoksi, sillä pelin hahmot ovat piirrettyjä. Peli on kuitenkin saavuttanut suuren suosion kaikkialla, missä "High School Musicalia" katsotaan. Peli sisältää myös Dance-a-long videon ensimmäisestä elokuvasta, jolloin kaikki tutut High Schoolin näyttelijät & roolihahmot opettavat laulujen tanssikuviot.


title: Isovesirikko

text: Isovesirikko eli komeavesirikko ("Elatine alsinastrum") on Euroopassa ja Pohjois-Afrikassa kasvava yksi tai monivuotinen harvinainen uposkasvi. Suomessa laji on nykyisin uhanalainen.


title: Isovesirikko

text: Isovesirikko kasvattaa 5–40 senttimetriä pitkän pystyn tai kohenevan, suikertelevan varren. Varsi on paksu ja niukasti haarova. Säteittäin olevat ruodittomat lehdet ovat korvakkeellisia ja ehytlaitaisia. Uposlehtikiehkurat ovat 8–15 lehtisiä ja soikeita, ilmaversossa lehtiä on 3–5 kappaletta ja ne ovat muodoltaan tasasoukkia. Kukat ovat perättömiä ja sijaitsevat yksittäin ilmaverson lehtien hangoissa. Kukan verhiö ja teriö ovat neljälehtisiä. Heteitä on kahdeksan. Isovesirikko kukkii heinä-syyskuussa. Kasvi tuottaa runsaasti siemeniä, jotka voivat säilyä maassa vuosikausia siemenpankkina. Se leviää myös kasvullisesti katkenneista varren palasista.


title: Isovesirikko

text: Isovesirikon levinneisyysalue on laaja, mutta se on kaikkialla harvinainen. Lajia tavataan suurimmassa osassa Eurooppaa, Pohjois-Afrikassa ja Turkissa. Pohjoismaissa isovesirikkoa tavataan ainoastaan Suomessa, ja sitä ei myöskään esiinny Baltiassa. Suomessa lajia on tavattu Satakunnasta Kymenlaaksoon, Hämeeseen ja Pirkanmaalle. Laji on voimakkaasti taantunut ja vahvimmat esiintymät ovat nykyään Satakunnassa ja Varsinais-Suomessa.


title: Isovesirikko

text: Isovesirikko kasvaa savisissa ojissa, savenottokuopissa ja vesihaudoissa matalassa vedessä tai joskus täysin upoksissa. Suomessa lähes kaikki kasvupaikat ovat ihmisen muovaamia. Perinteisen laidunnuksen loppuminen, salaojitus sekä lammikoiden umpeenkasvu ja kuivaaminen ovat suuresti vähentäneet isovesirikolle sopivia kasvupaikkoja.


title: Isovesirikko

text: Isovesirikkoa kasvatetaan myös akvaariokasvina.


title: Tajine

text: Tajine tai tagine ( /tˁaːdʒiːn/) on sekä pohjoisafrikkalaisen kannellisen savipadan että padassa valmistetun ruoan nimitys. Perinteinen tajinepata on raskaasta savesta tehty kaksiosainen pata: laakea matalareunainen alusta ja iso kartiomainen kansi, joka asetetaan alustan päälle ruoan valmistumisajaksi. Savipata voi olla lasitettu tai lasittamaton. Kartion muoto edistää höyrystyneen veden palaamista alustalle, jonka voi sitten ruoan valmistuttua nostaa pöydälle tarjoiluastiana. Tajineja on monen kokoisia, mutta pienin on tarkoitettu kahdelle hengelle.


title: Willie Anderson

text: William Law "Willie" Anderson (21. lokakuuta 1879 – 25. lokakuuta 1910) oli Skotlannissa syntynyt, vuodesta 1896 Yhdysvalloissa asunut golfaaja.


title: Willie Anderson

text: Andersonin merkittävimpiä saavutuksia olivat voitot US Openissa (1901, 1903, 1904, 1905) ja Western Openissa (1902, 1904, 1908, 1909). Hänet kelpuutettiin World Golf Hall of Fameen postuumisti vuonna 1975.


title: Willie Anderson

text: Anderson kuoli Philadelphiassa neljä päivää sen jälkeen, kun oli täyttänyt 31 vuotta. Ennenaikaisen kuoleman syystä levitettiin useita teorioita, mutta virallisiin arkistoihin syyksi merkittiin epilepsian komplikaatiot.


title: Hanna Marsh

text: Hanna Marsh (oik. Hanna Suonpää; s. 21. joulukuuta 1978 Jyväskylä) on helsinkiläinen säveltäjä, sanoittaja, sovittaja, laulaja, pianisti ja esiintyvä taiteilija.


title: Hanna Marsh

text: Hanna Marsh aloitti balettiopinnot kolmevuotiaana, pianonsoiton opinnot viiden vuoden ikäisenä ja kuorossa laulamisen ollessaan kahdeksanvuotias. Marsh opiskeli laulua Jyväskylän Suomalaisessa konservatoriossa pop-jazz-linjalla vuosina 2000 - 2003. Marshin levytysura alkoi, kun levy-yhtiön tuottaja kävi hänen koulussaan luennoimassa, vaikuttui Marshin soitosta ja pyysi häntä studiolleen tekemään demoa. Lauluopintojensa jälkeen Marsh on opiskellut muun muassa mimiikkaa ja musiikkiteatteria.


title: Hanna Marsh

text: Marshin esikoisalbumi "Chameleon Girl: Sleeping Under the Rising Sun" ilmestyi syksyllä 2006 ja toinen albumi "Play" helmikuun lopussa 2008. Vuonna 2008 Marsh osallistui Eurovision laulukilpailun Suomen-karsintaan kappaleella ”Broken Flower”. Hänen musiikkiaan on myynnissä Euroopassa, Pohjois-Amerikassa ja Aasiassa.


title: Hanna Marsh

text: Marsh on tehnyt yhteistyötä muun muassa Zetaboo-yhtyeen, Pekka Kuusiston, Eero Heinosen (The Rasmus), Staffan Astnerin (Celine Dion) ja Christer Janssonin (Roxette) kanssa. Hänen musiikkiaan ovat tuottaneet Jarmo Saari ja Lennart Östlund (Polar Studios, Tukholma).


title: Hanna Marsh

text: Marsh on näytellyt ääniroolissa elokuvissa "Helinä-keiju" (2008), "Helinä-keiju ja kadonnut aarre" (2009) ja "Helinä-keiju ja suuri keijupelastus" (2010). Hän laulaa "Helinä-keiju ja kadonnut aarre" -elokuvassa kappaleen ”Ystävyyteen”. Hän on toiminut myös laulun ja intialaisen musiikkiterapian laulujoogan opettajana.


title: Hanna Marsh

text: Marsh on säveltänyt musiikin Ramandan tanssi-musiikkinäytelmään (2011).


title: Kölnin hallintopiiri

text: Kölnin hallintopiiri () on hallintopiiri Nordrhein-Westfalenin osavaltiossa, Saksassa. Se sijaitsee osavaltionsa lounaisosassa. Hallintopiirissä on arviolta 4 422 371 asukasta (vuonna 2015) ja sen pinta-ala on 7 364 neliökilometriä.


title: Kölnin hallintopiiri

text: Hallintopiirin keskuskaupunki on Köln. Hallintopiiri koostuu kahdeksasta piirikunnasta ja neljästä piirittömästä kaupungista. Kuntia hallintopiirissä on yhteensä 99.


title: Düsseldorfin hallintopiiri

text: Düsseldorfin hallintopiiri () on hallintopiiri Nordrhein-Westfalenin osavaltiossa, Saksassa. Se sijaitsee osavaltionsa luoteisosassa Ruhrin alueella. Hallintopiirissä on arviolta 5 173 623 asukasta (vuonna 2015) ja sen pinta-ala on 5 292 neliökilometriä. Sen pääkaupunki on Düsseldorf.


title: Düsseldorfin hallintopiiri

text: Hallintopiiri on jaettu viiteen piirikuntaan ja kymmeneen piirittömään kaupunkiin (). Piirittömiä kaupunkeja hallintopiirissä ovat Duisburg, Düsseldorf, Essen, Krefeld, Mönchengladbach, Mülheim, Oberhausen, Remscheid, Solingen ja Wuppertal.


title: Katkeralinnunruoho

text: Katkeralinnunruoho ("Polygala amarella") on suuressa osassa Eurooppaa kasvava sinikukkainen linnunruohokasvi. Suomessa laji on harvinaistunut ja on luokiteltu uhanalaiseksi.


title: Katkeralinnunruoho

text: Katkeralinnunruoho kasvaa 5–15 senttimetriä korkeaksi. Varret ovat kohenevia, mutta eivät tyvestä puutuneita. Kukinta-aikaan kasvin tyvellä on lehtiruusuke. Lehdet ovat ehyitä, suikeita tai pitkulaisia, ruusukelehdet ovat varsilehtiä leveämpiä ja pidempiä. Varsilehdet ovat varressa kierteisesti. Kukinto on tiheä, 10–25 kukkainen latvaterttu. Kukkien esilehdet varisevat varhain. Kukka on 3–4 mm pitkä, syvänsininen tai joskus ruusunpunainen tai valkoinen. Kukassa verholehtiä on viisi ja terälehtiä kolme kappaletta. Terälehtimäiset verholehdet ovat kotaa lyhyempiä. Katkeralinnunruoho kukkii Suomessa kesä-heinäkuussa. Siemenet ovat karvaisia.


title: Katkeralinnunruoho

text: Katkeralinnunruoho muistuttaa sukulaislajejaan tupsulinnunruohoa ("P. comosa") ja isolinnunruohoa ("P. vulgaris"), mutta näillä lajeilla ei ole kukinta-aikaan ruusukelehtiä.


title: Katkeralinnunruoho

text:
Katkeralinnunruohoa tavataan Yhdistyneestä kuningaskunnasta, Ranskasta ja Pohjois-Italiasta itään läpi Keski- ja Itä-Euroopan Uralille saakka. Pohjoisessa levinnäisyysalue ulottuu Fennoskandian ja Länsi-Venäjän pohjoisosiin.
Suomessa katkeralinnunruoho on eteläinen ja itäinen laji. Sen vahvinta aluetta on Ahvenanmaa. Manner-Suomessa sitä on tavattu satunnaisesti Varsinais-Suomesta Pohjois-Karjalaan ulottuvalla alueella. Laji on myös tavattu Kuusamosta. Se on suuresti harvinaistunut ja nykyään lähes kadonnut Manner-Suomesta.


title: Katkeralinnunruoho

text: Katkeralinnunruoho kasvaa tuoreilla ranta- ja lehtoniityillä ja ojanpientareilla. Laji on kalkinsuosija. Katkeralinnunruoho on suuresti harvinaistunut Suomessa, mikä on pääasiassa seurausta maatalouden muuttumisesta. Tämä on johtanut kasvin suosimien avointen kasvupaikkojen umpeenkasvuun ja kuivumiseen.


title: Katkeralinnunruoho

text: Keski-Euroopassa katkeralinnunruohoa on lajin käytetty kuivattuna astman ja keuhkoputkentulehduksen hoitoon. Sitä on myös annettu imettäville äideille sekä sekoitettu lehmien ja vuohien rehuun maidon erittämisen lisäämiseksi.


title: Arnsbergin hallintopiiri

text: Arnsbergin hallintopiiri () on hallintopiiri Nordrhein-Westfalenin osavaltiossa, Saksassa. Se sijaitsee osavaltionsa kaakkoisosassa ja kattaa osan Ruhrin alueesta. Hallintopiirissä on arviolta 3 597 297 asukasta (vuonna 2015) ja sen pinta-ala on 8 011 neliökilometriä. Sen pääkaupunki on Arnsberg.


title: Arnsbergin hallintopiiri

text: Hallintopiiri koostuu seitsemästä piirikunnasta () ja viidestä piirittömästä kaupungista (). Piirikunnissa on yhteensä 73 kuntaa. Piirittömiä kaupunkeja hallintopiirissä ovat Bochum, Dortmund, Hagen, Hamm ja Herne.


title: Tesomajärvi

text: Tesomajärvi on Pirkanmaalla Tampereella Tesomajärven kaupunginosassa sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Tesomajärvi on osa Vihnusjärven valuma-aluetta.


title: Tesomajärvi

text: Järvi on 300 metriä pitkä, 250 metriä leveä ja sen pinta-ala on 5,6 hehtaaria. Se on lähdepohjainen järvi, jonka suurin syvyys on kuusi metriä. Siihen ei laske avo-ojia, mutta sen laskuoja alkaa järven pohjoisrannasta. Sieltä saa alkuunsa Myllyoja, joka laskee aiemmin Tuohijokena tunnettuun Myllypuroon, joka puolestaan laskee Nokian Vihnusjärveen. Järven rantaviivan pituus on 850 metriä. Järvi sijaitsee soistuvassa painaumassa, jonka itä- ja länsipuolella kohoaa matalat kallioiset mäet ja etelässä Raholanharju. Järven ympäristöön on nykyään rakennettu asuin- ja kerrostaloja. Pohjoispuolella sijaitsee uima- ja jäähalli, kaakossa koulu ja lännessä toinen koulu. Järven rantametsissä kiertää kuntopolkuja ja sekä länsi- että itärannoille on rakennettu hiekkapohjaiset uimarannat.


title: Tesomajärvi

text: Järven vedenlaatua on seurattu vuodesta 1980 alkaen ja nykyään sitä tutkitaan kolmen vuoden välein. Järven pohjassa on lähteitä, jotka vaikuttavat järven veteen selkeyttävästi. Metsäinen ympäristö tuo pintavalumina järveen humusta. Veden happamuustaso vaihtelee neutraalin molemmin puolin. Talvella se on lievästi hapanta, mutta kesäisin lievästi emäksistä. Veden pH-arvot ovat vaihdelleet 7,3–8,1 välissä. Järvi on selvästi lämpötilakerrostunut talvella ja kesällä. Kun kesän pintaveden lämpötila kohoaa yli 20 °C, on se kuuden metrin syvyydessä 6–12 °C välillä. Päällysveden sameus on alhainen, ja vedessä näkösyvyys voi olla 1,7–3,0 metriä. Vuonna 2004 oli näkösyvyys viisi metriä. Järven vesi on siten vain lievästi sameaa. Alusvedessä hapen määrät alenevat kesän ja talven loppuaikoina. Hapen vähyys näkyy sekä ravinnepitoisuuksien että rauta- ja mangaanipitoisuuksien kohoamisena. Järvi onkin sisäisen kuormituksen nostaman ravintopitoisuutensa vuoksi lievästi rehevöitynyt järvi. Tämä tilanne on pysynyt vakaana koko 2000-luvun aikana. Sen sijaan veden hygieniassa on suurta vaihtelua. Bakteerimäärät ovat välillä kohonneet yli 50 kpl sadassa millilitrassa vettä. Tesomajärven veden laatuluokka on kuitenkin hyvä.


title: Tesomajärvi

text: Järven nimen alkuperästä on monenlaisia arveluja. Järven lettoisella rannalla on kasvanut ainakin vielä 1940-luvulla tesma-nimistä kosteikkojen ruokokasvia, jonka kasvupaikka kuitenkin hävisi uimarantojen rakentamisen myötä. Kun 1700-luvun kartoissa järven nimenä on Tesma Järvi, on syytä olettaa järven nimen juontuvan juuri tästä kasvista.


title: Tesomajärvi

text: Vuoden 1953 peruskartassa Tesomajärvi oli metsäjärvi, jonka laskuoja oli kaivaen suoristettu ja se yhtyi pohjoisessa peltoaukean valtaojaan. Vuonna 1960 oli Ikuria rakennettu Myllypuron itäpuolelle ja se levisi itään Tesomajärvelle vuosien 1964–1975 aikana.


title: Kolmen keisarin vuosi

text: Kolmen keisarin vuodeksi kutsutaan vuotta 1888. Saksan keisari Vilhelm I (22. maaliskuuta 1797 Berliini – 9. maaliskuuta 1888 Berliini) kuoli 91-vuotiaana 9. maaliskuuta 1888. Hänen poikansa Fredrik III (18. lokakuuta 1831 Potsdam, Saksa – 15. kesäkuuta 1888 Potsdam, Saksa), sairasti siinä vaiheessa pitkälle edennyttä kurkunpään syöpää ja oli menettänyt puhekykynsä. Hän joutui hengittämään keuhkoputkeen yhdistetyn hopeaputken kautta. Kansa oli toivonut hänestä paljon hänen vapaamielisyytensä perusteella, mutta hän kuoli jo kesällä. Seuraajaksi nousi hänen poikansa Vilhelm II (27. tammikuuta 1859, Berliini – 4. kesäkuuta 1941, Doorn).


title: Destroy All Humans!

text: Destroy All Humans! on THQ:n julkaisema toimintaseikkailupeli. Peli on julkaistu Xbox ja PlayStation 2 alustoille vuonna 2005.


title: Destroy All Humans!

text: "Cryptosporidium 137" (lyhyesti "Crypto") on kuvitteellinen avaruusolio. Hän on Furon-nimisen rodun edustaja kotoisin Gorta-planeetalta. Crypto on 137 kloonisoturi jolla on ilkeä huumorintaju sekä herkkä liipaisinsormi. Hänen tehtävänsä on kerätä DNA:ta Furoneille että uusia klooneja voidaan tehdä. Jos hän kuolee luodaan klooni joka on identtinen hänen kanssaan. "Destroy All Humans! 2":n mukaan hän kuolee jossain vaiheessa pelejä ja hänen seuraajansa on 138.


title: Destroy All Humans!

text: Pelin ajan häntä neuvoo hänen ylikomentajansa, tiedemies Orthopox 13. Hän myös kehittää Cryptolle aseita ja päivityksiä ja antaa hänen käyttää Furonien tiedustelualusta eli Ufoa.


title: Destroy All Humans!

text: Peli alkaa alkuvideosta, jossa ufo lentää yhdysvaltojen armeijan laukaisualueelle samaan aikaan, kun rakettia ollaan laukaisemassa. Ufo putoaa ja sitä lentävä Cryptosporidium 136 kuolee. Seuraavassa kohtauksessa Orthopox 13 moittii Cryptosporidium 137 tämän aiemman kloonin tunaroinnista ja päättää jatkaa DNA:an tutkimista ja lähettää Crypton uudelleen maapallolle. Niinpä emoalus lentää lähelle maapalloa, Yhdysvaltojen yläpuolelle.


title: Destroy All Humans!

text: Ensimmäiseksi Crypto laskeutuu tiedustelemaan maaseudulle, missä hänestä tehdään havaintoja ja ilmoitus poliisille, selviää että ihmiset kantavat aivoissaan runsaasti furonien tarvitsemaa DNA:ta. Pian tämän jälkeen Crypto menee Rockwellin pikkukylään, jossa hän naamioituu kylän pormestariksi ja rauhoittaa ufohavainnoista pelästyneet kansalaiset.


title: Destroy All Humans!

text:
Crypto matkaa rannikolla sijaitsevaan Santa modestan kylään, jossa hän selvittää armeijan alue 42 sijainnin, tappaa kylän pormestarin ja säätää radiotornit lähettämään ihmiset hypnotisoivia radioaaltoja. Kohta Orthopox ja Crypto saavat tietää hallituksen alienin vastaisesta
Majestic 12-järjestöstä.
Crypto Matkaa alueelle 42 ja tuhoaa edellisen klooninsa ruumiin ja tämän lautasen hylyn. Sitten hän tuhoaa sotilastukikohdan ydinpommilla. Crypto myös tappaa kenraali Armquistin ja muut kenraalit Unionin kaupungissa, Armquistin järjestämässä kokouksessa ja salamurhaa presidentti Huffmanin.


title: Destroy All Humans!

text:
Lopulta Crypto tapaa Majestic 12-järjestön johtajan, Silhouetten, jonka tappaa tuhottuaan tämän jättiläisrobotin. Lopuksi Crypto muuntautuu presidentti Huffmaniksi ja pitää medialle puheen, jossa vakuuttaa ettei alieneita ole vaan kaikki on kommunistien aikaansaanosta. Crypto presidentin hahmossaan kertoo että kommunistit on lyöty ja kaikki on hyvin, mutta käskee ihmisten käydä uusissa testilaitteissa, jotka tosiasiassa keräävät ihmisiltä DNA:ta ja lähettävät sitä emoalukseen.
Päähenkilöt


title: Destroy All Humans!

text: Sivuhenkilöt Pelille on ilmestynyt myös jatko-osa "Destroy All Humans! 2".


title: Omfale

text: Omfale () oli kreikkalaisessa mytologiassa jokijumala Iardanoksen tytär ja Lyydian kuninkaan Tmoloksen puoliso. Sen jälkeen kun härkä oli puskenut hänen miehensä kuoliaaksi, hän jatkoi maan kuningatarhallitsijana.


title: Omfale

text: Tunnetuksi Omfalen tekee kuitenkin yhteys Herakleen kanssa. Kreikkalaisessa mytologiassa toistuu aihe ”tahattomasta” murhasta ja siihen liittyvästä sovitustyöstä, ja kun Herakles hulluuden puuskassa – toisen version mukaan tosin tietoisesti – tappoi Ifitoksen syöksemällä tämän muurin harjalta alas, oraakkeli määräsi hänet palvelemaan orjana lähteestä riippuen joko vuoden tai kolme vuotta ja maksamaan hyvityksen Ifitoksen isälle Eurytokselle parantuakseen teon mukanaan tuomasta sairaudesta. Eurytoksen kieltäydyttyä Herakles myytiin Omfalelle. Tähän orjuuden aikaan ajoittuvat Kalydonin metsästys sekä argonauttien retki noutamaan kultaista taljaa Kolkhiista.


title: Omfale

text: Herakles joutui orjuutensa aikana tekemään naisten töitä ja pukeutumaan naisten vaatteisiin. Kaiken lisäksi Omfale oli pukeutuneena Nemean leijonan taljaan ja piti Herakleen oliivipuista nuijaa käsissään. Kuitenkin tänä samana aikana Herakles rankaisi ryöstelijöitä, jotka piinasivat hänen valtiattarensa maata, sieppasi kerkoopit, tappoi ohikulkijoita maataan kuokkimaan pakottaneen Syleuksen ja tämän tyttären Ksenodoken sekä hautasi Ikaroksen rantaan ajautuneen ruumiin. Lisäksi hän tuhosi Itonin kaupungin ja orjuutti sen Lyydiaa ryöstelleet asukkaat. Tästä kaikesta vaikuttuneena Omfale vapautti Herakleen ja otti hänet miehekseen. Tästä suhteesta syntyi Lamos, Agelaos tai Tyrsenos; heidät kaikki mainitaan yksitellen eri lähteissä syntyneen Omfalen ja Herakleen suhteesta.


title: Attu

text: Attu voi tarkoittaa ainakin seuraavia:


title: Michael Keusch

text: Michael Keusch (s. 1955 Calgary, Alberta, Kanada) on saksalainen elokuvaohjaaja ja valokuvaaja, joka sai elokuvasta "Autobahnraser" Euregio Filmball -ehdokkuuden vuonna 2004.


title: Michael Keusch

text: Keusch vietti nuoruutensa Bochumissa, Saksassa, mutta palasi takaisin Kanadaan täytettyään 21 vuotta. Hän aloitti elokuvaopiskelunsa Los Angelesissa vuonna 1983 American Film of Institutesissa ja myöhemmin Alberta of Institutes of Technologyssa, Kanadassa.


title: Michael Keusch

text: Keusch on ohjannut elokuvia vuodesta 1989 lähtien. Ne olivat aluksi englanninkielisiä, mutta myöhemmin 1990-luvun jälkeen hän on ohjannut enimmäkseen saksankielisiä elokuvia. Keuschin on myös ohjannut kolme Steven Seagalin tähdittämää elokuvaa: "Shadow Man" (2006), "Attack Force" (2006) ja "Flight of Fury" (2007).


title: Michael Keusch

text: Ohjaamisen lisäksi Keusch on toiminut vuodesta 2000 lähtien valokuvaajana, ja järjesti ensimmäisen näyttelynsä vuonna 2002 nimellä "Looking At..L.A."


title: Osram

text: Osram GmbH on vuonna 1919 perustettu saksalainen lamppujen ja valaisimien valmistaja. Se on OSRAM Licht AG:n kokonaan omistama tytäryhtiö. Nimi Osram tulee alkuaineista osmium ja volframi, joita 1900-luvun alussa käytettiin yleisesti hehkulangan raaka-aineina hehkulampuissa.


title: Osram

text: Vuoden 2015 syyskuussa yritys työllisti maailmanlaajuisesti noin 33 000 työntekijää.


title: Osram

text: Tuotemerkki Osram syntyi jo vuonna 1906, kun Deutsche Gasglühlicht-Anstalt rekisteröi sen.


title: Osram

text: OSRAM Werke GmbH Kommanditgesellschaft muodostui 1. heinäkuuta 1919, kun Deutsche Gasglühlicht-Anstalt, AEG ja Siemens & Halske AG yhdistivät lampunvalmistusyksikkönsä.


title: Mike Young Productions

text: Mike Young Productions on yhdysvaltalainen animaatiostudio, jonka perusti 1990-luvulla Mike Young. Yhtiö tuottaa lasten televisiosarjoja, ja sen palveluksessa on yli sata työntekijää. Se on suurin itsenäinen animaatiostudio Pohjois-Amerikassa. Yhtiö sijaitsee Los Angelesissa Yhdysvalloissa ja sen tuotantostudio Merthyr Mawrissa Britanniassa. Se tuottaa sekä tavallisia piirrossarjoja että tietokoneanimaatiolla tehtyjä sarjoja.


title: Freedricksz

text: Freedericksz ("Ven." Фридрикс (Фредерикс), "Frederiks") on venäläinen aatelissuku, joka Suomessa on tullut tunnetuksi lahjoitusmaiden omistajana ja talonpoikien riistäjänä.


title: Freedricksz

text: Suvun varhaisin tunnettu edustaja on tiettävästi vuonna 1731 Arkangelissa mainittu kauppias Jürgen Freederiksz, jota on oletettu hollantilaiseksi. Vaihtoehtoisen teorian mukaan suku polveutuisi Arkangeliin venäläisten sotavankina tuodun ruotsalaisen sotilaan Jöran Fredrikinpojan pojasta Johanista. Katariina Suuri löi merkittäväksi liikemieheksi ja pankkiiriksi kohonneen Johan (Ivan) Freederikcszin paroniksi vuonna 1773, minkä jälkeen hän alkoi käyttää nimeä "von Freederikscz". Suomen ritarihuoneeseen suvun suomalainen haara naturalisoitiin vuonna 1853 ja kirjattiin vapaaherrallisena sukuna numero 36 nimellä Freedricksz. Suvun kreivillinen haara on mainittu Venäjän aatelisnimikirjan osan XIX (12.06.1914) sivulla 2.


title: Freedricksz

text: Suku hallitsi Vanhassa Suomessa useita kartanoita lahjoitusmaana. Touvilan (Taubila) kartano Pyhäjärvellä siirtyi vuonna 1774 Freederickszeille. Vapaaherra Andrei Freederickszsin kiristettyä talonpoikien verotusta alkoi vuosikymmeniä kestänyt kiista. Lopullisesti kiista ratkesi 1870-luvulla Suomen valtion ostettua Freederickszeiltä Metsäpirtin pitäjän Saaroisten hovin maat 380 000 markan hintaan.


title: Freedricksz

text: Suku sammui Suomessa mieslinjalta vuonna 1927 ja lopullisesti 1950.


title: Sissel Kyrkjebø

text: Sissel Kyrkjebø (tunnettu myös nimellä Sissel, s. 24. kesäkuuta 1969 Bergen, Norja) on norjalainen laulaja. Hän tuli kansainvälisesti tunnetuksi esiinnyttyään vuoden 1986 Eurovision laulukilpailun väliaikanumerossa. Parhaiten hänet kuitenkin tunnetaan "Olympiahymnin" laulamisesta vuoden 1994 talviolympialaisissa Norjan Lillehammerissa, duetoistaan Plácido Domingon, Charles Aznavourin, José Carrerasin, Neil Sedakan, Warren G:n, Josh Grobanin ja The Chieftainsin kanssa sekä osallisuudesta "Titanic-elokuvan" ääniraitaan. Hän myös dubbasi "Pienen merenneidon" Arielin puhe- ja lauluäänen norjaksi ja ruotsiksi, minkä lisäksi hän toimi tanskankielisessä versiossa Arielin lauluäänenä.


title: Pöytätennis kesäolympialaisissa 2000

text: Sydneyn 2000 olympialaisten pöytätenniksessä kilpailtiin tutusti neljässä kilpailutapahtumassa. Kaksi miehille ja naisille. Kiina voitti mitalitaulukon peräti kahdeksalla mitalillaan, joista neljä oli kultaisia, kolme hopeisia ja yksi pronssinen. Pelipaikkana toimi State Sports Centre, jonka kapasiteetti oli 5 006 katsojaa. Turnauksessa oli myös viimeistä kertaa olympialaisissa käytössä 21 pisteen erävoitot.


title: Peter Thomson

text: Peter William Thomson (23. elokuuta 1929 – 20. kesäkuuta 2018) oli australialainen golfaaja. Hän voitti British Openin viidesti: vuosina 1954, 1955, 1956, 1958 ja 1965.


title: Peter Thomson

text: Thomson loi myöhemmin merkittävän uran senioripelaajana kiertäen Champions Touria. Hänet valittiin "World Golf Hall of Fameen" vuonna 1988.


title: Elis Bergroth

text: Gustaf Elis Bergroth (11. joulukuuta 1854 Uusikaupunki – 7. huhtikuuta 1906 Jääski) oli Suomen ensimmäinen merimiespappi, Räisälän kirkkoherra, päätoimittaja ja valtionpäivämies, mutta ennen kaikkea väkevä julistaja-persoonallisuus, jonka saarnat ovat säilyneet monien kuulijoiden mielessä läpi vuosikymmenien.


title: Elis Bergroth

text: Eliksen isä Gustaf Wilhelm Bergroth ja äiti Eva Elise Bergroth (Lindholm) vihittiin avioliittoon 29. syyskuuta 1853 Perheeseen syntyi lapsia: Gustaf Elis esikoisena, Albin Frithiof (s. 20.9.1856), Ringa Gustava (s. 8.6.1860) ja Nils Albin Wilhelm (s. 20.2.1863). Lapsista Albin kuoli seitsemänvuotiaana nähtävästi sen tulirokkoepidemian uhrina, johon kuoli suuri määrä Uudenkaupungin lapsia. Myös Elis sairastui siihen, oli jo tiedottomana, mutta naapurin rouva pelasti hänet nokkoskylpymenetelmällä, joka oli hänen omaan lapseensakin tehonnut. Elis-pojan lapsuudesta F. M. Karrakoski kertoo, että ""hän oli iloinen luonteeltaan, älykkään kujeellinen ja lasten leikeissä usein johtajana.""


title: Elis Bergroth

text: tultuaan ylioppilaaksi vuonna 1867 Elis oli päättänyt ryhtyä tulevaksi lukuvuodeksi kotiopettajaksi saadakseen varoja tulevaan opiskeluun. Huittisissa ollessaan hän seurasi lehtiä nähdäkseen ilmoituksia kotiopettajan paikoista. Sellainen hänelle avautui Tyrväässä Suomen pankin Poriin konttorin kasöörin ja maatilanomistajan Peter Wilhelm Gallénin, Akseli Gallén-Kallelan isän, perheessä. Elis vietti vuoden 1874–1875 perheessä opettaen; oppilas Akseli oli yhdeksänvuotias.


title: Elis Bergroth

text: Elis Bergroth oli Suomen tunnetuimpia saarnamiehiä ja merimieslähetyksen kehittäjä. Hän toimi Suomen merimieslähetysseuran ensimmäisenä lähettinä merimiespappina Englannissa 1880–1883 ja merimieslähetysseuran sihteerinä 1886–1898. 1880-luvulla hän hoiti papin virkoja Jääskessä ja Porvoossa. Vuonna 1898 hän siirtyi kirkkoherraksi Räisälään ja vuonna 1905 Jääskeen. Hän oli kirkolliskokouksen jäsen vuosina 1898 ja 1903. Hän kuului kuului vanhasuomalaiseen puolueeseen ja oli valtiopäivillä 1891, 1899 ja 1900 pappissäädyn jäsen.


title: Elis Bergroth

text: Hänen kirjallinen toimintansa oli runsasta, monipuolista ja tyyliltään korkeatasoista. Hän toimitti kolme vuosikertaa Suomen pappien evankeliumisaarnoja ja tekstien selityksiä "Vartijanääniä Suomen Siionista" (1886–1891) sekä valaisi suomalaisen saarnan historiaa julkaisullaan "Vartijanääniä Suomen Siionista menneiltä vuosisadoilta" (1886). Hän julkaisi merimiehille rukous-, saarna- ja virsikirjan sekä toimitti suomen ja ruotsin kielellä "Merimiehen ystävää". Vuonna 1892 hän julkaisi suomen ja ruotsin kielellä ensimmäisen kokonaisesityksen Suomen kirkkohistoriasta "Suomen kirkon historia pääpiirteissään", josta vuonna 1902 ilmestyi laajennettu laitos "Suomen kirkko". Hänen johdollaan perustettiin kirkollinen kuukausilehti "Vartija" vuonna 1888, jonka päätoimittajana hän vaikutti papiston mielipiteisiin. Hän oli nousevan raittiusliikkeen huomatuimpia johtomiehiä, Raittiuden Ystävien monivuotinen puheenjohtaja ja alkoholistiparantola Turvan perustaja.


title: Elis Bergroth

text: Hänen ohjauksestaan saivat nuoruudessaan nauttia muun muassa Rolf Lagerborg, Aino Achté, Maila Talvio, Katri Bergholm, Aino Kallas, Helmi Krohn ja Aune Krohn.


title: Elis Bergroth

text: Elis Bergroth oli Gustaf Johanssonin rinnalla Suomen kirkon vaikutusvaltaisin johtomies 1800-luvun loppupuolella.


title: Sylvester Takač

text: Sylvester Takač (s. 8. marraskuuta 1940 Đurđevo, Jugoslavia) on serbialainen jalkapallovalmentaja ja entinen hyökkääjä.


title: Sylvester Takač

text: Hän oli pelaajana voittamassa olympiakultaa Roomassa 1960. Seuratasolla hän pelasi Jugoslaviassa, Ranskassa ja Belgiassa. Lopetettuaan peliurana 1974 Takač on tehnyt uraa valmentajana lähinnä Ranskassa.


title: Sylvester Takač

text: Takačin uran suurimmat saavutukset ovat Coupe de Francen voitto OGC Nicen päävalmentajana 1997.


title: Sylvester Takač

text: Meriitit pelaajanaMeriitit valmentajana


title: Giorgio Vanzetta

text: Giorgio Vanzetta (s. 1. tammikuuta 1959) on italialainen entinen maastohiihtäjä, olympiavoittaja ja MM-mitalisti.


title: Giorgio Vanzetta

text: Vanzetta hiihti ensimmäisen maailmancup-kisansa 16. tammikuuta 1982 ja osallistui samana vuonna Oslon MM-kisojen 30 kilometrille, jossa hän oli yhdeksäs. Sarajevon olympialaisissa 1984 hän oli 15 kilometrillä neljästoista. Vanzetta voitti ensimmäisen arvokisamitalinsa Seefeldin MM-kilpailuista 1985, missä hän hiihti hopeaa voittaneessa Italian joukkueessa. Hän sijoittui samoissa kisoissa 30 kilometrillä seitsemänneksi ja 15 kilometrillä neljänneksi hävittyään pronssin vain kuudella sekunnilla maamiehelleen Maurilio De Zoltille. Ensimmäisen maailmancupin palkintosijoituksensa Vanzetta voitti 2. maaliskuuta 1986, jolloin hän sijoittui 15 km:n vapaan hiihtotavan kilpailussa kolmanneksi Lahdessa.


title: Giorgio Vanzetta

text: Oberstdorfin MM-kilpailuissa 1987 Vanzetta oli 15 km:n perinteisen seitsemäs ja 30 km:n yhdeksäs sekä 50 km vapaan neljästoista. Calgaryn olympialaisissa 1988 hän oli 15 kilometrin perinteisellä kymmenes ja 30 kilometrillä viides. Lahden MM-kisoissa 1989 hän sijoittui 15 km:n perinteisellä neljänneksitoista ja seuraavissa MM-kilpailuissa Val di Fiemmessä 1991 15 km:n vapaalla neljänneksi ja 10 kilometrin perinteisellä yhdenneksitoista.


title: Giorgio Vanzetta

text: Albertvillen olympialaisista 1992 Vanzetta voitti pronssia takaa-ajosta ja 50 kilometrin vapaalta sekä hopeaa viestistä ja oli lisäksi seitsemäs 10 kilometrin perinteisellä. Vanzetta oli voittamassa Italialle viestihopeaa Falunin MM-kisoista 1993. Samoissa kisoissa hän sijoittui takaa-ajon seitsemänneksi, 10 kilometrin perinteisen kymmenenneksi ja 50 kilometrin vapaan yhdenneksitoista.


title: Giorgio Vanzetta

text: Vuoden 1994 olympiakisoissa Lillehammerissa Vanzetta saavutti uransa ainoa arvokisavoiton hiihdettyään kolmannen osuuden kultaa voittaneessa Italian joukkueessa, jossa hänen lisäkseen kilpailivat Maurilio De Zolt, Marco Albarello ja Silvio Fauner. Samoissa kisoissa hän oli kahdeksas 50 kilometrillä, yhdeksäs takaa-ajossa, neljästoista 30 kilometrillä ja viidestoista 50 kilometrillä.


title: Giorgio Vanzetta

text: Vanzetta osallistui vielä Thunder Bayn MM-kisoihin 1995 ja Trondheimiin 1997. Hän sijoittui 1995 50 kilometrillä neljänneksi ja 1997 samalla matkalla yhdenneksitoista. Hän lopetti hiihtouransa vuonna 2002.


title: Giorgio Vanzetta

text: Giorgio Vanzettan sisar Bice on myös entinen huipputason hiihtäjä.


title: Ville Siuruainen

text: Ville ”Welho” "Hammasharja" "Sille" Siuruainen (s. 1980) on suomalainen muusikko. Hän on soittanut rumpuja muun muassa yhtyeissä Blake, Kirofoni, Soulcage, Circuitry, Yes Ma’aM, Jaarli Padington, Palava, DJ Jaba ja Trio Taantuma. Vuosina 2008-2014 Siuruainen toimi rumpalina Dingossa. Siuruainen soittaa Kumu-rummuilla.


title: Werner Holmberg

text: Gustaf Werner Holmberg (1. marraskuuta 1830 Helsinki – 24. syyskuuta 1860 Düsseldorf, Saksa) oli suomalainen taidemaalari. Holmberg tunnetaan romanttisista maisemamaalauksistaan.


title: Werner Holmberg

text: Holmberg kävi Suomen Taideyhdistyksen piirustuskoulua vuosina 1848–1852. Jo seuraavana vuonna hän muutti Saksaan Düsseldorfiin. Holmberg asui ja työskenteli Düsseldorfissa varhaiseen kuolemaansa saakka.


title: Werner Holmberg

text: Werner Holmbergiä arvostettiin jo omana aikanaan, mutta hänen teoksiaan ehti olla vain vähän esillä harvojen näyttelyiden vuoksi. Hänet kutsuttiin 28-vuotiaana Weimarin taideakatemian professoriksi, mutta hän kieltäytyi tehtävästä. Jo ennen kuin keuhkotauti mursi hänen terveytensä, hän tiesi kuolevansa nuorena.


title: Werner Holmberg

text: Holmbergin tuotantoa on ollut harvoin myynnissä. Hänen varhainen työnsä "Lähestyvä rajunilma" vuodelta 1856 oli myynnissä Bukowski-Hörhammerin kansainvälisessä syyshuutokaupassa vuonna 2001, ja sen pohjahintana oli 1,6 miljoonaa markkaa.


title: Daniel Sanchez

text: Daniel Sanchez (s. 8. marraskuuta 1953) on ranskalainen jalkapallovalmentaja ja entinen hyökkääjä.


title: Daniel Sanchez

text: Pelaajaurallaan Sanchez edusti yhdeksän kauden ajan OGC Niceä ennen siirtymistään Paris Saint-Germainiin kaudeksi 1981–1982. Hän voitti Coupe de Francen PSG:n riveissä, mutta jätti seuran yhden kauden jälkeen.


title: Daniel Sanchez

text: Meriitit pelaajanaPelaajauransa jälkeen Sanchez on tehnyt uraa lähinnä apulais- ja juniorivalmentajana. Hän on toiminut Élie Baupin apuvalmentajana FC Girondins de Bordeaux'ssa 2001–2002, kun seura voitti Coupe de la Liguen sekä 2004–2006 AS Saint-Étiennessä.


title: Daniel Sanchez

text: Päävalmentajana Sanchezin ensimmäinen pesti OGC Nicessä jäi lyhyeksi, kun hän sai potkut joulukuussa 1996 oltuaan päävalmentajana vain viisi kuukautta. 2007 Sanchezista tuli Nationalissa pelaavan Tours FC:n päävalmentaja. Ensimmäisellä Tours-kaudellaan hän luotsasi seuran komeasti Nationalissa toiseksi ja samalla varmistui nousu Ligue 2:een kaudeksi 2008–09.


title: Daniel Sanchez

text: Kesäkuussa 2011 Sanchez siirtyi Ligue 1:ssä pelaavan Valenciennes FC:n peräsimeen. Sanchezin johdolla VAFC jatkoi aiemmilta kausilta tuttuja otteitaan ja taisteli liigan keskikastin sijoituksista. VAFC sijoittui Sanchezin alaisuudessa kahdesti perättäin sijalle 12. Kausi 2013/14 alkoi surkeasti ja seurajohto erotti Sanchezin lokakuussa 2013, kun VAFC oli voittanut vain yhden yhdeksästä pelaamastaan liigaottelusta.


title: Daniel Sanchez

text: Heinäkuussa 2014 Sanchez teki kaksivuotisen sopimuksen tunisialaisseura Club Africainin kanssa. Sanchez luotsasi seuran Tunisian liigamestariksi seitsemän vuoden tauon jälkeen ja hänet palkittiin kauden jälkeen jatkosopimuksella. Mestaruuden jälkeinen kausi sujui seuralta heikommin ja Sanchez jätti Clubin lokakuussa 2015.


title: Daniel Sanchez

text: Meriitit valmentajana


title: Konetelegrammi

text: Konetelegrammi eli "konekäskynvälitin" on aiemmin laivoissa käytetty sisäinen viestintäväline.


title: Konetelegrammi

text: Alkuperäinen konetelegrammi on yleensä vaijerivälityksellä toimiva laite; niitä on aina yksi kutakin konetta kohti.


title: Konetelegrammi

text: Laitteen tärkein osa on kellotaulu, jossa ylhäällä keskellä on nollakohta. Oikealle on merkinnät tehosta eteenpäin ja vasemmalle taaksepäin. Keskellä on osoittimella varustettu, yli reunan ylettyvä kahva ja taulussa erillinen osoitin.


title: Konetelegrammi

text: Laitetta on aina kaksi kappaletta: komentosillalla yleensä erillisen jalustan varassa ja konehuoneessa seinällä.


title: Konetelegrammi

text: Kun komentosillalta halutaan säätää konetehoa, kapteeni tai vahtiperämies kääntää kahvaa haluttuun suuntaan; tällöin konehuoneessa soi kello ja konemestari kuittaa ilmoituksen kääntämällä oman laitteensa kahvan tauluosoittimen kohdalle, jolloin kello kilahtaa sillalla. Tämän jälkeen hän säätää koneitaan ilmoituksen mukaan.


title: Konetelegrammi

text: Kun tarvitaan erityistoimia - esimerkiksi hätätehoa tai pysäytystä kaikin keinoin - sillalla käännetään kahvaa kahdesti halutulle kohdalle niin että kello soi pitempään konehuoneessa.


title: Konetelegrammi

text: Nykyajan tekniikka on sittemmin syrjäyttänyt tämän vanhan laitteiston; joissakin aluksissa dieselmoottorien tehonsäätö on kytketty vanhaan konetelegrammiin: näin on saatu ulkonäöstä tyyliin sopiva - varsinkin jos aluksen ohjaamon sisustus on pyritty säilyttämään mahdollisimman alkuperäisenä.


title: Mustalainen (rautatieliikenne)

text: Mustalainen rautatieteknisenä terminä tarkoittaa vaihtoliikettä, jossa veturi irtautuu vaunuletkasta vaihtoliikkeen aikana. Tarkoituksena on yleensä siirtää veturi kiinni vaunuletkan vastakkaiseen päähän.


title: Mustalainen (rautatieliikenne)

text: Tyypillisimmin liikettä käytettiin vuosina 1910–1971 Honkataipaleen tukkiradalla. Siellä liike toteutettiin näin: kun kuorma saavutti tietyn kohdan radasta, veturi vihelsi sovitulla tavalla ja Taipaleenlahden vaihdemies käänsi sivuraiteen vaihteen. Nyt lämmittäjä avasi veturin ja tukkivaunuletkan välisen kytkimen, veturi kiihdytti nopeutensa kaksinkertaiseksi ja livahti sivuraiteelle, jonka jälkeen vaihde käännettiin taas suoralle raiteelle. Perimmäisessä vaunussa ollut jarrumies hidasti letkan menoa varoen, ja kun se oli ohittanut vaihteen, veturi palasi letkan taakse pääraiteelle; jarrumies ja lämmittäjä kytkivät nyt maassa valmiina odottaneen vaijerin viimeiseen vaunuun ja veturiin. Nyt veturi saattoi laskea letkan varoen veteen, jossa se tyhjeni itsestään.


title: Mustalainen (rautatieliikenne)

text: Viimeisenkin vaunun tyhjettyä vaijeri irrotettiin sivulla olleesta pylpyrästä ja veturi kiskoi sen avulla vaunuletkan riittävän ylös. Jarrumies lukitsi vaunujen jarrut; vaijeri irrotettiin ja heitettiin veturin oikeassa kyljessä olevalle ulokkeelle joka ohjasi sen sivuun. Kiinniajo oli helppoa ja nyt juna palasi taas Kuolimojärvelle; siellä tehtiin taas mustalainen: vaihdemies käänsi merkkivihellyksestä vaihteen, ja veturi irtautui omia aikojaan rullaavasta letkasta. Kun veturi oli ohittanut vaihteen, se käännettiin taas ja jarrumies ohjaili irrallisen letkan tyhjälle raiteelle. Siellä se pysähtyi, huollettiin ja varustettiin taas vinssivaijerilla ja lähti hakemaan uutta kuormaa järvestä. Veturi meni uuden ylöshinatun letkan eteen, puitettiin ja vesitettiin – ja näin päivä jatkui. Honkataipaleen veturia tasan puoli vuosisataa (1921–1971) ajaneesta veturinkuljettaja Armas Pöntisestä tuli mustalaistekniikan lyömätön mestari: kukaan muu kuljettaja ei tehnyt sitä niin usein kuin hän.


title: Mustalainen (rautatieliikenne)

text: Liike jäi hetkeksi pois käytöstä kun höyryveturista luovuttiin; dieselveturin vaihteisto ei olisi kestänyt sitä, joten tekniikkaa muutettiin; alun perin dieselveturi työnsi täyden letkan Taipaleenlahdelle, jossa lasku ja nosto tehtiin erillisellä vinssillä; takaisin letka tuotiin vetämällä. Menettely osoittautui nopeasti liian hankalaksi, joten siitä luovuttiin. Sivuraidetta jatkettiin niin että vaunuroikka saattoi irrallaan ohittaa dieselveturin. Vinssi poistettiin ja korvattiin alkuperäisen kaltaisella vaijerijärjestelmällä. Paluusuunnassa meneteltiin jatkossa aivan samoin kuin höyryveturiaikana: tyhjä vaunuletka sai rullata irrallaan paluuraiteelle ja veturi ajoi kiinni uuteen lastattuun letkaan.


title: Mustalainen (rautatieliikenne)

text: Jokioisten museorautatien Opasteet ja liikennemääräykset -säännöstössä, jonka mukaan liikennöidään, mustalainen on erikseen kielletty.


title: Enrico Barone

text: Enrico Barone (22. joulukuuta 1859 Napoli, Italia – 14. toukokuuta 1924 Rooma, Italia) oli italialainen sotilas, sotahistorioitsija ja taloustieteilijä. Barone oli kehittämässä varhaisinta markkinasosialismin mallia vuonna 1908.


title: Enrico Barone

text: Barone opiskeli klassisia tieteitä ja matematiikkaa ennen ryhtymistään armeijan upseeriksi. Hän opetti upseeriopistossa sotahistoriaa kahdeksan vuotta vuodesta 1894 lähtien. Siellä hän kirjoitti merkittävän määrän sotahistoriallisia teoksia ja kiinnostui taloustieteistä. Baronesta tuli pääesikunnan sotahistorian toimiston päällikkö 1902, joskin hän erosi tästä toimesta 1906. Vuodesta 1894 Barone oli toimittamassa Matteo Pantaleonin ja Vilfredo Pareton kanssa "Giomale degli Economisti" -lehteä.


title: Enrico Barone

text: Barone oli taloustieteilijöistä ensimmäinen, joka totesi, että markkinat voisivat toimia Pareto-tehokkuutta vastaavalla tavalla.


title: Nate Archibald

text: Nathaniel eli Nate "Tiny" Archibald (s. 2. syyskuuta 1948 New York) on entinen yhdysvaltalainen koripalloilija. Hänet valittiin NBA:han vuonna 1970, ja hän jatkoi uraansa vuoteen 1984.


title: Nate Archibald

text: Pisimpään Archibald pelasi Kansas City Kingsissa (1972–1976) ja Boston Celticsissa (1978–1983). Hän voitti NBA:n korikuninkuuden kaudella 1972/1973 keskiarvolla 34,0 pistettä ottelua kohden. Hänet kelpuutettiin vuonna 1991 Basketball Hall of Fameen.


title: Avisaurus

text:
Avisaurus (tarkoittaa ”lintulisko”) oli liitukaudella elänyt lintusuku.
"Avisauruksilla" oli todennäköisesti 1,2 metrin siipiväli, ja ne metsästivät pienempiä lintuja, nisäkkäitä ja lentokyvyttömiä dinosauruksia.


title: Avisaurus

text: Paleontologit uskovat, että "Avisauruksilla" oli pitkä kasvukausi, mutta ne jättivät poikaset selviytymään omin avuin lähes heti poikasten kuoriuduttua. Tästä seurauksena "Avisaurukset" saattoivat kuulua eri ekologisiin lokeroihin elinikänsä aikana, ennemmin kuin ne olisivat heti olleet petoeläimiä.


title: Sven Davidson

text: Sven Viktor Davidson (13. heinäkuuta 1928 – 28. toukokuuta 2008) oli ruotsalainen tennispelaaja. Hän voitti miesten kaksinpelin Ranskan avoimessa tennisturnauksessa vuonna 1957.


title: Sven Davidson

text: Boråsissa syntyneestä Davidsonista tuli ensimmäinen Grand Slam -turnauksen voittanut ruotsalainen. Jo vuosina 1955 ja 1956 hän selviytyi Ranskan avoimissa kaksinpelin loppuotteluun, mutta ensimmäisellä kerralla hän hävisi nelieräisessä ottelussa Tony Trabertille ja toisella kerralla kolmessa erässä Lew Hoadille.


title: Sven Davidson

text: Davidson kelpuutettiin International Tennis Hall of Fameen vuonna 2007.


title: Sven Davidson

text: Davidson kuoli 79-vuotiaana Kaliforniassa.


title: Foxy-piraatit

text: Foxy-piraatit () ovat fiktiivisiä merirosvoja One Piece -nimisessä manga- ja animesarjassa. Heidän kapteeninsa on Hopeakettu Foxy, joka on voittanut suurimman osan miehistöstä Davy Back Fight -nimisessä kisassa. Vaikka he väittävät olevansa kunniakkaita, he aina löytävät keinon huijata peleissään.


title: Foxy-piraatit

text: Long Ring Longlandissa Foxy-piraatit haastoivat Olkihattupiraatit Davy Back Fightiin, johon Luffy suostui. Foxy-piraatit huijaavat peleissään merirosvoilun nimissä, mutta siitä huolimatta he onnistuivat mangassa voittamaan vain yhden pelin kolmesta. Animessa Foxy-piraatit pärjäsivät paremmin, voittamalla kolme peliä kuudesta. Monkey D. Luffyn ja Hopeakettu Foxyn välinen taistelu ratkaisi Davy Back Fightin Olkihattupiraattien hyväksi, mutta he eivät ottaneet ketään Foxyn miehistöstä, vaan Luffy maalasi heille uuden tunnuksen lippuun, karmivan tosin.


title: Foxy-piraatit

text: Animessa Foxy ilmaantuu jälleen kahden soturinsa, Porchen ja Hamburgin kanssa. Olkihattupiraatit pelastivat heidät myrskyisestä merestä ja auttoivat löytämään Foxyn miehistön ja laivan vain huomatakseen, että Foxyn voittamien Hammassammakko-piraattien kapteeni on ottanut vallan laivalla. Vaikka Olkihatut auttavat Foxya saamaan miehistönsä takaisin, pettää Foxy heidät ja pudottaa salaluukusta laivansa sisään, missä heitä odottaa monta vaarallista ansaa. Olkihattupiraatit voittavat heidät toistamiseen eikä heitä sen jälkeen ole nähty. Davy Back Fightista mainittiin viimeksi animen filleriosassa nimeltä "Jäämetsästäjät", kun Franky kysyy muilta tietävätkö he mikä kyseinen peli on.


title: Foxy-piraatit

text: Foxyn alkuperäinen jolly roger oli kettukorvainen pitkänenäinen pääkallo jonka alla oli ristissä olivat sääriluut, joiden vasemmalla ja oikealla puolella olleet kirjaimet muodostivat sanan "FOXY". Nykyisin heidän lippunsa on Luffyn huonosti maalaama ketun naama, jonka yläpuolella lukee japanilaisin merkein "kitsune" eli "kettu".


title: Foxy-piraatit

text: Heidän laivansa on kaljuuna, joka sisältää paljon erilaisia mekanismeja, suurimmaksi osaksi ansoja. Laivalla on myös nimi, Sexy Foxy. Keulakuva on ketun pää, jonka suu on kuin hissi. Lisäksi pään molemmilla puolilla on tassut joiden avulla voi ankkuroida tai laukaisemalla ne eteenpäin voi estää muita laivoja kulkemasta (mikäli maata lähettyvillä). Laivan sisällä on mm. pitkä liukuhihnakäytävä, joka johtaa ulos laivasta, lattiapiikkejä täynnä oleva huone ja halli, jossa on myös heidän Foxyn Gorillanyrkitin numero 13.Hopeakettu Foxy () on Foxy-piraattien kapteeni ja 24 000 000 berryn mies. Hän huijaa ja juonittelee Davy Back Fightissa, jossa voittava joukkue voi ottaa joko hävinneen joukkueen lipun tai miehistön jäseniä. Suurin osa hänen miehistöstään on Davy Back Fightissa hävinneitä. Foxy on erittäin herkkä ihminen, sillä hän ottaa itseensä kohdistuneet haukunnat ja kritiikit vakavasti, vajoten maan sisään. Jotta Foxy lopettaisi murehtimisen, riittää kun Porche tai joku muu sanoo hänestä muutaman hyvän asian. Foxyssa on pieniä samanlaisuuksia Nintendon pelihahmon, Warion kanssa. Molemmilla on punertava nenä ja he juonittelevat minkä kerkiävät.


title: Foxy-piraatit

text: Foxy on syönyt vitkavitkamarjan (Slow Slow Fruit/Noro Noro no Mi) joka antaa hänelle voiman luoda säteitä, jotka poistavat osuessaan kohteesta nopeuden, tehden tästä hitaan, mutta ei liikuntakyvyttömän. Hitauden kesto on puoli minuuttia.


title: Foxy-piraatit

text: Davy Back Fightin aikana Olkihattupiraatit menettivät Chopperin, mutta saivat tämän ja saaren asukkaan Tonjitin lemmikkihevosen, Shellyn, takaisin kahdessa seuraavassa ottelussa. Tästä suuttuneena Foxy halusi uusintaottelun, jossa hän voittikin Chopperin takaisin ja lisäksi Nico Robinin. Viimeisessä ottelussa Foxy ja Luffy taistelivat keskenään Foxyn laivassa saaden käyttää apunaan mitä tahansa apuvälinettä joka löytyi laivasta. Alueella ei kuitenkaan saanut olla muita elollisia kuin kaksinkamppailijat. Nami onnistui taivuttelemaan Foxyn pieneen pelin muutokseen johon kuitenkin Foxylla oli omat ehdot. Jos Olkihattupiraatit voittaisivat, heidän täytyy ottaa viisisataa jäsentä Foxyn miehistöstä ja jos Foxy-piraatit voittaisivat, he saisivat Olkihattupiraattien lisäksi heidän koko sukunsa ja tulevat sukupolvet kunnes viisisataa jäsentä olisi täynnä. Luffy voittaa Foxyn käyttämällä hyväkseen laivan sisällä olleesta hallista tuomaansa peilinpalaa, joka kimmotti Foxyn vitkavitkasäteen itseensä. Kolmenkymmenen sekunnin aikana Luffy teki viimeisen iskunsa. Luffy sai kuten Foxy oli luvannut 500 jäsentä hänen miehistöstään mukaan lukien Chopperin ja Nico Robinin. Otettuaan laskuihin mukaan myös heidän tunnuksensa Olkihattupiraatit saivat 497 miehistön jäsentä Foxylta Robinin ja Chopperin lisäksi. Luffy maalasi Foxy-piraateista jäljelle jääneille Foxylle, Porchelle ja Hamburgille uuden tunnuksen joka oli karmea. Foxyn lähdettyä pikkuveneellä Luffy antoi 497 uudelle jäsenelle tehtäväksi häipyä ja niin Olkihattupiraatit pysyivät seitsemän hengen joukkona Davy Back Fightista. Porche () on Foxy-piraattien idoli ja kaikkien miesten ihastuksen kohde. Hän on Foxylle erittäin lojaali ja aina lohduttamassa Foxya, kun tätä joku loukkaa. Porche on erityisen ihastunut Tony Tony Chopperiin söpöyden vuoksi, mutta vain jos Chopper on aivovaihteessa. Aseenaan hän käyttää "söpösauvaa", jonka sisältä voi laukaista heittoveitsikukkia. Davy Back Fightissa hän, Kapoty ja Monda osallistuivat ensimmäiseen otteluun, donitsiajoon.


title: Foxy-piraatit

text: Vain animessa Porche voi käyttää myös "kukkahypnoosia", joka saa vastustajat nukahtamaan hetkeksi. Tätä hyökkäystä hän käyttää rullaluistelukisassa, joka myös oli vain animessa.Kapoty () on sinimarliini/miekkakalamerenmies, joka osallistui Davy Back Fightin ensimmäiseen peliin, donitsiajoon Porchen ja Mondan kanssa. Hän käyttää merenmieskaratea ja kykenee halkaisemaan merta kahtia.Hamburg () on suuri apinamainen ihminen, joka lähes aina nauraa. Joskus hän kyydittää Foxya selässään ja auttaa ilkitöissä. Hamburg on myös rymymonstereiden "liideri", vaikka onkin heistä pienin. Hän hävisi pelissä saatuaan potkuja Sanjilta naamaansa ja lentäen viimeisestä potkusta ilmaan suoraan Big Panin jättiläispannun väliin. Hamburg käyttää aseinaan teräviä kyynärsuojia ja nyrkkirautaa, mutta ei käytä niitä samaan aikaan kahden ison rautamailansa kanssa. Vaikka aseet ovat sääntöjen vastaisia rymyrengas-pelissä, Foxy-piraattien tuomari ei ole huomaavinaan kuin vastustajan joukkueen rikkeitä.


title: Foxy-piraatit

text: Kuten useilla muilla One Piece -hahmoilla, myös Hamburgilla on omaperäinen nauru. Hän nauraa "pfft" naurua. Esim. "Pffft pff pff pff".Pickles () on taklauskoneenakin tunnettu rymymonstereiden toiseksi suurin ja pienin jäsen. Kuten muutkin rymymonstereista, hänkin nauraa ilman syytä. Pelissä hän hävisi Sanjin potkaistessa Picklesin suoraan päin pelin tuomaria. Davy Back Fightin aikana hän käytti aseinaan rymyrenkaiden sääntöjä rikkoen kahta viisipiikkistä olkasuojaa ja kahta housuihinsa kätkemää miekkaa. Hän ilmestyy myös muissakin peleissä fillerijaksoissa.Big Pan () on puoliksi jättiläinen ja puoliksi merenmies. Merenmiespuoleltaan hän on nuoliainen ja siksi hänen nahkansa on liukasta. Davy Back Fightin rymyrenkaissa hän toimi pallomiehenä. Zoro ja Sanji voittivat yhteistyöllä Big Panin. Ensin Zoro lennätti Picklesin miekat edellä päin Big Pania, sitten Sanji potkaisi Big Panin pystyyn ja lopuksi Zoro veti mukanaan Big Panin päin rymyrengasta. Aseinaan hän käyttää isoa pannua liiskaten vihollisensa sen väliin. Big Paniakin nähdään fillerijaksoissa muissa peleissä osallisena.


title: Foxy-piraatit

text: Korkeutensa vuoksi hän ei kuule mitä muut joukkuetoverit puhuvat lähes koskaan. Siitä huolimatta hän nauraa mukana.Itomimizu () juontaa Davy Back Fight otteluita yleensä lentäen ottelupaikan yllä Tsitsirp megavarpusen selässä. Hänen nimensä tarkoittaa tubifex-matoa, joten monet fanit käyttävät hänestä mieluiten nimeä Tubifex.


title: Foxy-piraatit

text:
Monda () on purukoirahai joka auttaa Porchea ja Kapotya donitsiajo-kisassa, vetäen "söpökärryä". Ottamalla Kapotyn jalat suuhunsa he muodostavat parin jolla on merenmiehen käsivoima ja hain pyrstö, voiden liikkua paljon nopeammin.
Olkihattupiraattien hävittyä donitsiajossa Foxy valitsi Chopperin palkkioksi. Chopper ei aluksi suostunut ollenkaan liittymään, mutta Zoron puhe sai hänet rauhoittumaan. Pian hän liittyi takaisin Olkihattupiraatteihin Zoron ja Sanjin voitettua rymyrenkaissa. Fillerin uusintaottelun toisessa pelissä Chopper joutui uudelleen Foxy-piraatteihin Olkihattujen hävitessä. Luffyn voittaessa viimeisen pelin Chopper ja Nico Robin pääsivät palaamaan Olkihattupiraatteihin.


title: Foxy-piraatit

text: Vain animessa Nico Robin joutui Foxy-piraatteihin. Tämä tapahtui uusintaottelun ensimmäisessä pelissä. Chopperista poiketen hän ei pannut vastaan vaan tyytyi kohtaloonsa ja kotiutui nopeasti uuteen miehistöön. Hän kuitenkin palasi ilomielin Chopperin kanssa takaisin Olkihattuihin Luffyn voitettua Foxy.


title: Foxy-piraatit

text: Hopeakettu Foxy on voittanut 920 Davy Back Fightia jossa hän on koonnut 499 hengen miehistön. Vaikka he eivät alun perin ole Foxy-piraatteja, palvelevat he Foxya mielellään. Rymymonsterit Hamburg, Pickles ja Big Pan ovat todella voimakkaita eikä heidän kapteeninsakaan ole poikkeus. Muut miehistön jäsenet eivät ole niin taitavia ja lisäksi voimakkaimmatkin jäsenet huijaavat voittaakseen.


title: Jussi Nurmio

text: Jussi Sakari Nurmio (s. 2. kesäkuuta 1955 Helsinki) on mainostoimisto N2 Helsingin hallituksen puheenjohtaja.


title: Jussi Nurmio

text: Nurmio on ollut perustamassa mainostoimisto Taivasta, joka 2000-luvulla laajentui parikymmentä yhtiötä käsittäväksi Taivas Communications -ryppääksi. Taivas Innovations -ryhmään kuuluivat muun muassa verkkoyhtiö Sulake ja kiinteistönvälitysyhtiö Igglo. Taivas-konserni teki konkurssin 2012, mutta mainostoimisto jatkaa toimintaansa. Nurmio lähti Taivaasta jo 2009 perustamaan N2-mainostoimistoa yhdessä Alex Niemisen kanssa.


title: Jussi Nurmio

text: 1980-luvulla Nurmio työskenteli johtotehtävissä Burger King- ja McDonald’s-pikaruokaketjuissa.


title: Jussi Nurmio

text: Suomen liikemiesyhdistys valitsi Nurmion Vuoden liikemieheksi 2007.


title: Jussi Nurmio

text: Jussi Nurmio on muusikko Hannu "Tuomari" Nurmion serkku.


title: Tuotanto

text:
Tuotanto tarkoittaa laajimmassa mielessä kaikkea inhimillisten tarpeiden tyydyttämiseen tähtäävää toimintaa.
Tuotannon tuloksena syntyy hyödykkeitä, jotka välittömästi tai välillisesti tyydyttävät ihmisten tarpeita. Talous on pelkistetysti tuotantoa ja kulutusta. Tuotanto on hyödykkeiden tuottamista kulutuksen tarpeisiin ja kulutus on hyödykkeiden käyttämistä tarpeiden tyydyttämiseen.


title: Tuotanto

text:
Tuotantoa ovat tyypillisesti
Oleellista tuotannossa on tuotantovälineiden yhdistely niin, että syntyy uusia välineitä eli tavaroita, palveluja ja niiden yhdistelmiä. Osan tuotantovälineistä tuottaja hankkii markkinoilta, osa on tuottajan hallussa. Tuotannon välineiden yhdistelyssä tarvitaan osaamista, jota kutsutaan teknologiaksi tai tuotanto-osaamiseksi.


title: Tuotanto

text: Talouden tärkeimmät toiminnot ovat tuotanto ja kulutus ja talouden tärkeimmät toimijat ovat tuottajat ja kuluttajat. Kehittymättömässä taloudessa valtaosa tuotannosta toteutetaan kotitalouksissa jolloin se parhaimmillaankin on pienimuotoista ja tehotonta. Yhteisön taloudellinen hyvinvointi selittyy sillä, että tuotanto on siirtynyt kotitalouksien ulkopuolelle ja olosuhteisiin, joissa se voi kasvaa ja tehostua. Tuotanto toimii kuluttajien luovuttamien tuotannontekijöiden varassa ja näin kuluttajat saavat kasvavassa ja tehostuvassa taloudessa kasvavia tuotannontekijätuloja tarpeidensa tyydyttämiseen. Tehokas tuotanto on taloudellisen hyvinvoinnin ehto.


title: Tuotanto

text: Suppeassa merkityksessä termiä tuotanto käytetään tarkoittamaan samaa kuin valmistus. Tällöin tuotanto on yksi yrityksen toiminnoista markkinoinnin ja hallinnon rinnalla.


title: Tuotanto

text: Tuotannontekijä on yleisnimitys kaikille tekijöille ja asioille, aineettomille ja aineellisille, joita yhdistelemällä syntyy tuotannon tulos, joka voi olla tavara, palvelu tai usein niiden yhdistelmä. Tuotannontekijöistä käytetään myös muita ilmaisuja kuten tuotannon resurssit, tuotannon voimavarat, tuotantovälineet ja tuotantohyödykkeet.


title: Tuotanto

text: Taloudellisen toiminnan kvantitatiivisen kuvaamisen lähtökohtana on ollut kuvata taloudellista toimintaa varannoilla ja virroilla. Ensimmäisten joukossa ja kontribuutiostaan taloustieteen Nobel-palkinnolla (1984) palkittu oli brittiläinen Richard Stone (1913-1991). Hänen kantava ideansa oli, että minkä tahansa systeemin saaminen toimimaan paremmin edellyttää sen rakenteen ymmärtämistä mallintamalla sen rakenne ja siinä tapahtuvat muutokset. Stonen mukaan kansakunnan talous voidaan mallintaa varantojen ja virtojen avulla (stocks and flows) ja tälle periaatteelle kansantalouden tilinpito rakennettiin. (McCarty 2001)


title: Tuotanto

text: Tuotantoa voidaan ymmärtää, mitata ja ohjata varantojen ja virtojen avulla. Varannot tarkoittavat kertymiä, jotka ovat vastaista käyttöä tai tarvetta varten käyttämättömänä, varalla tai muuten kertyneet. Varantoja mitataan kertymäsuureilla ja mittaaminen tarkoittaa varannon määrää tai arvoa tiettynä ajankohtana. Tyypillisiä kertymäsuureita ovat tuotantovälineiden määrät, tuotteiden määrät varastossa, varojen määrä, velkojen määrä, yrityksen arvo jne. tiettynä ajankohtana.


title: Tuotanto

text: Virtoja eli prosesseja ovat työsuoritukset, tapahtumasarjat, kehityskulut, joille kaikille on ominaista, että jotain tapahtuu ajan suhteen. Prosessien mitattavia suureita kutsutaan virtasuureiksi. Virtasuureet kuvaavat nimensä mukaisesti virtoja eli jonkin tapahtuman määrää tai arvoa tietyn ajanjakson aikana. Tyypillisiä virtasuureita ovat erilaiset panos- ja tuotosmäärät, tuotot, kustannukset, kannattavuus, raaka-aineiden käyttömäärät, läpäisyajat jne. tietyn ajanjakson aikana.


title: Tuotanto

text: Yrityksen kirjanpidossa erilaiset kertymät ovat tyypillisesti varantosuureita ja ne kirjataan taseeseen. Kannattavuus ja sen osatekijät ovat virtasuureita ja ne kirjataan tuloslaskelmaan.


title: Tuotanto

text: Tuotantopääoma tarkoittaa tuottamiseen tarvittavien tuotantovälineiden arvoa. Tuotantovälineiden kehittäminen merkitsee tavallisesti niiden määrän lisäämistä tai laadun parantamista. Yrityksen tuotantokapasiteetti on yrityksen potentiaalista suorituskykyä ja tarkoittaa yleisesti yrityksen käyttämien tuotantovälineiden määrää ja laatua.


title: Tuotanto

text: Yrityksen tarvitsemasta tuotantopääomasta vain osa on yrityksen hallussa, mistä syystä se ostaa tuotantopanoksia markkinoilta kuten raaka-aineita, materiaaleja, tarvikkeita palveluja, osaamista jne. Siitä riippumatta kenen hallussa tuotantopääoma on, siinä tunnistetaan nykyään neljä erilaista lajia, jotka kehittämisen mielessä ovat erilaisia."Inhimillisen pääoman kehitys". Tarkoittaa tuotannossa toimivien yksilöiden tietojen, taitojen, osaamisen, kokemuksen ja arvojen kehittymistä. Inhimillinen pääoma on yksilöön sidottua pääomaa, jonka laatua voidaan kehittää periaatteessa loputtomiin. Inhimillisen pääoman peruspanoksesta vastaa koulujärjestelmä, jota täydennetään yrityksissä koulutus- ja kehittämistoimin, sekä työssä oppimisen keinoin. Inhimillisen pääoman tunnusomainen piirre on luovuus, kyky kehittää ja käyttää välineitä suunnitelmallisesti ja luovasti.


title: Tuotanto

text: "Ihmisen tekemän pääoman kehitys eli tekninen kehitys". Tarkoittaa tuotannon aineellisten välineiden kuten koneiden, laitteiden, materiaalien ja niihin liittyvien menetelmien kehitystä yrityksessä sekä infrastruktuurin kehitystä yrityksen ympäristössä. Kysymys on ihmisen tekemästä pääomasta, ihmisen tiedoista, taidoista ja kokemuksesta, jotka on sidottu johonkin aineelliseen. Tekninen kehitys on ihmisen luovan ominaisuuden tulos, mutta nämä tulokset, koneet ja laitteet käyttäytyvät konemaisesti.


title: Tuotanto

text: "Luontopääoman kehitys". Teollinen toiminta sellaisenaan voidaan ymmärtää luontopääoman jalostamiseksi, koska sen lähtökohtana ovat luonnosta otetut ainekset. Luontopääoman laatua kehitetään esimerkiksi metsänhoitotoimenpitein, kasvien jalostustoimenpitein, esikäsittelemällä raaka-aineita, jalostusastetta lisäämällä jne.


title: Tuotanto

text: "Sosiaalisen pääoman eli toimintakulttuurin kehitys". Tarkoittaa tapoja, toimintaperiaatteita, luottamusta, sääntöjä, arvostuksia ja niiden kehittymistä ihmisten välisessä vuorovaikutuksessa yrityksessä ja sitä ympäröivässä yhteisössä. Kysymys on tavoista, tottumuksista ja arvoista, jotka ovat sidottuja ihmisten väliseen kanssakäymiseen. Sosiaalisen pääoman käsite on lähellä liikeidean määrittelyssä käytettyä ilmaisua yrityksen tapa toimia, mikä ymmärretään yrityksen liikeideassa yhdeksi liiketoiminnan menestystekijäksi. Tämän mukaisesti sosiaalista pääomaa voidaan pitää kansakunnan menestystekijänä ja ilmaista se liikeidean mukaisesti "yhteisön tapa toimia".


title: Tuotanto

text: Tuotantovälineitä käytetään tuotantoprosessissa panoksina, tietyn laatuisina ja määräisinä aikayksikössä. Tuotantopanokset ovat siis virtasuureita yhtä lailla kuin niiden yhdistelyn kautta syntyvät tuotoksetkin. Termejä panokset ja tuotokset käytetään yleisesti reaaliprosessin kuvaamiseen, jolloin ne voivat olla fyysisiä suureita tai arvosuureita. Tuotannossa käytetyt panokset luokitellaan tavallisesti seuraavaan neljään luokkaan mukaillen tuotantopääoman luokittelua.Tuotannon tulos on tuotettujen hyödykkeiden määrä ja laatu eli tuotos. Kun halutaan ymmärtää tuotannon tulosta kokonaisvaltaisesti yrityksen suorituskyvyn kannalta, on verrattava käytettyjä panoksia niillä aikaansaatuun tuotokseen. Tuotoksen ja panosten vertailu tarkoittaa lisäarvoa joko suhteellisena tai absoluuttisena. Yrityksen suorituskyvyn kehittäminen tapahtuu tuotantovälineiden määrää ja laatua kehittämällä ja suorituskyvyn kriteeri on kyky tuottaa lisäarvoa. Yrityksen suorituskyky voidaan mitata tuotantovälineiden käyttöprosessissa eli reaaliprosessissa tuotantofunktion avulla.